8 Haiwan Dengan Tabiat Tidur Yang Tersangat Pelik

Tidur adalah salah satu aktiviti harian yang boleh dikatakan paling penting dalam menjana kembali tenaga yang digunakan dalam kehidupan seharian. Bagi manusia, kita mempunyai tabiat dan corak tidur yang tidak begitu berbeza di antara sesama yang lain.

Apa yang membezakan hanyalah tempoh dan waktu kita tidur sahaja. Namun, ia amat berbeza bagi haiwan kerana setiap spesis haiwan itu mempunyai tabiat dan rutin tidur yang tersangat berbeza dan unik.

iluminasi.com ingin kongsikan 8 haiwan yang mempunyai tabiat tidur yang pelik dan unik

Mampu mencapai saiz sehingga 20.5 meter panjang, ikan paus sperma adalah ikan paus bergigi terbesar dan pemangsa bergigi terbesar di dunia. Bunyinya agak menakutkaan namun walau apapun spesis haiwan ini masih perlu tidur sekejap dan apabila ia melakukannya, ia dilakukan dengan begitu pelik dan menakjubkan.

Paus sperma tidur dengan cara "berdiri" di mana ekornya menghala ke bawah dan kepala ke atas. Ya, ikan paus yang mampu menyelam di kedalaman kedua terdalam di dunia ini akan akan naik ke permukaan air apabila sampai waktu tidur dan terapung-apung.

Ia mengambil masa kira-kira 15 minit untuk tidur, yang mana ketika ini paus sperma ini langsung tidak bergerak malah tidak bernafas. Menarik kan?

Mungkin ramai yang tak tahu bahawa zirafah mampu meneruskan hidup mereka dengan hanya tidur selama 20 hingga 30 minit sehari.

Namun, ia tidak cukup menakjubkan. Apa yang lebih menarik adalah haiwan ini mendapat tempoh tidur itu dengan tidur beberapa kali dalam sehari, dan setiap sesi kurang daripada 5 minit!

Cara ini sangat menarik memandangkan ia boleh tidur sambil tidak terpisah daripada kawanannya. Sudah tentu wujudnya ketakutan terhadap kematian dan jika zirafah tidur terlalu lama, ia akan berisiko tinggi diserang oleh singa atau pemangsa lain.

Meerkats adalah sejenis karnivor kecil daripada keluarga memerang dan jika diadakan "kejohanan berpeluk" di antara haiwan-haiwan di dunia, ia akan menang dengan begitu mudah.

Haiwan ini akan berkumpul dalam jumlah 40 ekor dan bersama-sama mengorek lubang membina lubang komunal yang berfungsi sebagai bilik tidur. Sebaik saja ia masuk ke dalam lubang ini, meerkats akan saling berpelukan dalam satu longgokan untuk mengekalkan kepanasan badan bagi melindungi "ketua-ketua" yang berada di bawah longgokan tersebut.

Beruang adalah makhluk yang sagnat terkenal dengan kebolehan hibernasi, namun tahukah anda apa maksud hibernasi. Ia tak semudah yang ditayangkan di dalam dokumentari.

Apabila beruang berhibernasi, ia dilakukan untuk mengelakkan daripada kelaparan ketika musim sejuk di mana terlalu sedikit atau tiada langsung sumber makanan.

Mekanisma hibernasi ini adalah sangat rumit, yang mana kadar degupan jantung, pernafasan dan metabolisma, semuanya menjadi rendah untuk membantu menjimatkan tenaga.

Ketika proses hibernasi, beruang hidup bergantung kepada lemak-lemak yang disimpan sebelum bermulanya musim hibernasi. Haiwan ini boleh kehilangan suku daripada berat badannya disebabkan hibernasi.

Sesetengah beruang boleh tidur sehingga 100 hari tanpa makan atau membuang najis. Beruang mempunyai sistem yang mampu mengitar semula sisa-sisa dan mengekalkan otot-otot daripada merosot.

Kadang-kadang, katak merupakan haiwan yang agak misteri. Ke mana haiwan ini pergi ketika musim sejuk? Rupa-rupanya katak juga boleh tidur sepanjang musim sejuk, namun dilakukan dengan cara yang sangat berbeza dengan beruang.

Ketika berhibernasi, jantung katak berhenti sepenuhnya dan ia tidak bernafas. Jika ia dilakukan oleh manusia, kita tentu sudah mati namun bagi katak, kepekatan glukosa yang terdapat dalam organ-organ haiwan ini menghalang katak daripada beku.

Ini bermakna, sebaik sahaja katak-katak "cair", ia sedia untuk kembali melompat.

Pasti ramai di antara berharap diberikan masa untuk tidur seketika semasa bekerja di pejabat kan? Namun, burung albatross mempunyai tabiat tidur yang boleh mengatasi masalah ini.

Disebabkan gaya hidup memburu haiwan ini yang menjadikannya sangat sibuk, albatross telah menemukan cara paling efisyen dengan menggabungkan aktiviti tidur dengan mencari makanan.

Ya, ia bermakna albatross sebenarnya boleh tidur ketika terbang. Burung ini mempunyai lebar sayap yang luar biasa, yang mampu dibuka sehingga 3.6 meter panjang. Ia menggunakan sayap gergasi ini untuk kekal terapung di awangan sambil tidur.

Ini sekaligus menjimatkan tenaga haiwan ini dengan tidak perlu lagi berhenti terbang semata-mata hanya untuk tidur.

Walrus pada dasarnya adalah sejenis mahlum yang langsung tidak pedulikan apa-apa dalam kehidupannya. Jika ia ingin tidur, maka ia akan tidur, dan ia boleh dilakukan di mana-mana sahaja.

Malah, walrus juga boleh tidur di dalam air seperti ikan. Ia mampu menahan nafas selama 5 minit sambil tidur seketika walaupun ketika sedang berenang. Walrus kemudiannya menyambung tidurnya di pantai, yang mana boleh berlangsung sehingga 19 jam.

Kucing mendapat reputasi buruk disebabkan oleh tabiat kerap tidur. Namun, anda perlu biarkan haiwan ini melakukan rutinnya kerana kucing memerlukan rehat yang baik.

Walaupun anda beranggapan bahawa kucing anda adalah haiwan peliharaan, namun kucing pada asalnya hidup di alam liar di mana ia memburu dan mengejar mangsa.

Kucing peliharaan masih mengekalkan tingkah laku yang serupa melalui cara ia bermain, seperti mereka mengejar apa yang dilontarkan kerana ia adalah cara kucing berkembang.

Maafkanlah jika kucing anda kerap tidur, dan ia tidur sehingga hampir 20 jam sehari. Disebabkan kucing sangat aktif maka ia memerlukan rehat yang baik.


Wynn Plaza : Bakal Dibuka Oktober Ini Miliki Butik Mewah Seperti Hermes Dan Bijan

Membeli-belah boleh menjadi satu terapi yang efektif bagi sesetengah orang dalam melepaskan tekanan yang dirasakan. Ia tidak perlu melibatkan barangan yang mahal dan kesannya kepada diri adalah sangat mendalam.

Dan ketika ini, sebuah pusat membeli-belah yang dikatakan bakal menjadi pusat membeli-belah paling berprestij dan termahal di dunia sedang dibina di Amerika Syarikat.

Kompleks beli-belah yang diberi nama Wynn Plaza yang merupakan tambahan kepada Wynn Las Vegas (resort dan kasino mewah) dan Encore Las Vegas bakal dibuka menjelang Oktober tahun 2018.

Wynn Plaza yang menelan belanja hampir RM220 juta ini bakal mendekatkan hartanah Wynn dengan Las Vegas Boulevard dan para penyewa dijangka akan menikmati satu pengalaman baru yang sangat menakjubkan.

Menurut Presiden Wynn Las Vegas, Maurice Wooden, Wynn Plaza merupakan tambahan dinamik kepada suasana meriah sedia ada yang menawarkan pelbagai jenama terkemuka dunia yang kini masih belum ada di Las Vegas.

Dengan berpuluh-puluh jenama fesyen, pilihan makanan mewah dan cara hidup yang eksklusif yang ada di sini, kita akan memberikan pengalaman yang tak dapat di mana-mana.

Antara jenama yang hanya boleh ditemui di Las Vegas di Wynn Plaza termasuklah Cipriani, Urth Caffé, SoulCycle, Stefano Ricci, Céline, Balmain, Loewe, James Perse, Cotton Citizen, Marie France Van Damme, dan Vitra Eyewear.

Selain itu, kumpulan butik fesyen yang baru menyertai membuka cawangan mereka termasuklah Bottega Veneta, Saint Laurent dan juga satu-satunya cawangan tetap Louis Vutton untuk lelaki di Las Vegas.

Para pelanggan mencari pengalaman yang bukan sahaja unik dalam pasaran tetapi juga unik secara global dan yang memenuhi kepeluan gaya hidup mereka.

Koleksi butik-butik ini menyediakan gabungan pengalamaan kasual, kontemporari dan juga mewah yang tak wujud di mana-mana tempat di dunia.

Antara jenama-jenama terkemuka dunia lain yang terdapat di Wynn Plaza adalah:


5 Negara Penggemar Kopi Atau Yang Paling Suka Minum Kopi

Bagi sesetengah orang, kopi bukan setakat minuman harian. Ianya sudah menjadi gaya hidup. Biasa diminum pada waktu pagi, kandungan kafein yang ada kopi dikatakan mampu memberikan kesegaran dan mengatasi perasaan mengantuk pada waktu pagi.

Di Malaysia, kita banyak mengikut budaya UK yang lebih gemar meminum teh daripada kopi. Walau bagaimanapun, kopi turut mempunyai peminatnya tersendiri di Malaysia dan hal ini dapat dilihat dengan pertambahan bilangan jumlah kafe-kafe yang menawarkan minuman kopi seperti Starbucks dan McCafe.

Menariknya, walaupun budaya meminum kopi ini begitu sinonim dengan penduduk Amerika Syarikat, sebenarnya banyak lagi negara lain dimana lebih ramai penduduknya meminum kopi. Kali ini, Iluminasi ingin berkongsi 5 negara yang mempunyai ramai peminat kopi. Senarai ini disusun berdasarkan jumlah kopi yang diminum secara purata oleh setiap penduduk dalam unit kg per kapita.

Pada 1616, orang Belanda adalah orang Eropah pertama yang memperoleh pokok kopi hidup yang dibawa masuk dari Yaman oleh Pieter van der Broecke. Daripada pokok inilah, lama kelamaan industri penanaman kopi mula berkembang di Belanda sehinggakan Belanda berjaya menjadi pengeluar terbesar biji kopi ke Eropah terutamanya biji kopi jenis Suriname dan Java.

Pada masa kini, budaya meminum kopi masih kuat disini dan biasanya dihidangkan dengan makanan sampingan. Bagi penduduk di bahagian utara yang majoritinya beragama Krisitian Protestan, kopi biasanya dihidangkan dengan biskut. Bagi penduduk di bahagian utara pula yang majoritinya beragama Kristian Katolik, kopi biasanya dihidangkan dengan pai.

Dari segi statistik pula, secara purata seorang penduduk akan meminum 1.84 cawan kopi setiap hari.

Sama seperti negara Scandinavia lain, di Denmark kopi biasanya dihidangkan setiap kali anda makan. Pada majlis-majlis keraian pula, kopi biasanya dihidangkan bersama-sama dengan makanan pemanis mulut seperti kek, biskut dan sandwich.

Kopi di Denmark juga terkenal dengan kualiti sangat bagus dan secara purata, harga kopi di Denmark adalah yang ke 6 termahal di dunia. Secara purata, rakyat Denmark meminum 1.46 cawan kopi setiap hari.

Sesetengah pihak berpendapat terdapat hubungan antara suhu sejuk dan jumlah kopi yang diminum oleh penduduk sesebuah negara. Seperti negara-negara utara Eropah yang lain, secara puratanya penduduk Iceland meminum lebih banyak kopi iaitu 5 cawan sehari.

Walaupun kopi sudah menjadi budaya, di bandar-bandar besar seperti ibu negara Iceland iaitu Reykjavik, anda tidak akan menemui kedai-kedai kopi popular seperti Starbucks. Sebaliknya, terdapat banyak kedai-kedai kopi kecil yang terletak berdekatan antara satu sama lain. Setiap tahun, akan diadakan sebuah pertandingan untuk mencari barista terbaik.

Seperti kebanyakan negara Eropah, kopi dibawa masuk ke Norway pada abad ke 18 sebagai minuman untuk golongan kaya. Pada ketika itu, Norway merupakan sebuah negara miskin yang berada di bawah pemerintahan Denmark. Ini memberikan kelebihan kepada mereka dimana mereka boleh membeli kopi dari Denmark pada harga yang lebih murah.

Kopi hitam biasanya dihidangkan pada waktu makan pagi dan akan dihidangkan bersama hidangan pemanis mulut ketika menikmati hidangan waktu malam. Kopi juga biasanya dihidangkan untuk tetamu bersama-sama dengan kek dan pastri. Secara purata, seorang penduduk di Norway akan meminum 2 cawan kopi setiap hari.

Di Finland, kopi umpama minuman ruji dimana mereka akan menikmati setiap masa dan setiap hari, termasuklah pada waktu rehat bekerja. Di Finland, mereka lebih gemar menikmati kopi yang tidak begitu pekat.

Selain itu, kebanyakan majikan akan memberikan rehat 10 minit dua kali sehari bagi membolehkan setiap pekerja menikmati minuman kopi. Malah, sekiranya anda membeli set hidangan makan tengahari, kebiasaannya kopi akan turut diberikan secara percuma.


5 Sejarah Kemalangan Dalam Eksplorasi Angkasa Lepas Pernah Direkodkan

Eksplorasi angkasa lepas sangat penting untuk pelbagai kajian baru sains. Maka, tidak hairanlah kuasa-kuasa besar dunia seperti Amerika Syarikat, Russia dan China berlumba-lumba membangunkan teknologi untuk pelbagai projek eksplorasi angkasa lepas mereka.

Selain NASA milik Amerika Syarikat, sebenarnya terdapat banyak lagi organisasi yang diwujudkan untuk tujuan ini seperti JAXA (Japan Aerospace Exploration Agency) milik Jepun, Roscosmos milik Russia, European Space Agency (ESA) iaitu gabungan 22 buah negara Eropah dan banyak lagi. Terdapat juga syarikat swasta seperti SpaceX yang turut sama berlumba-lumba dalam eksplorasi ke angkasa ini.

Selain kos dan pelaburan yang tinggi untuk tujuan ini, mungkin ramai yang tidak tahu bahawa projek eksplorasi ke angkasa sebegini sememangnya sangat berisiko tinggi. Oleh itu, kepakaran yang tinggi dan kebolehan membuat keputusan yang betul dalam masa yang singkat diperlukan.

Kali ini, pihak Iluminasi ingin berkongsi 5 kemalangan besar yang pernah dicatatkan dalam sejarah eksplorasi angkasa lepas. Setiap kejadian ini mempunyai hikmah masing-masing dan memberi pengajaran bagi kepada para saintis untuk mengelakkan kejadian sama daripada berulang.

3 bulan selepas Amerika Syarikat melancarkan kapal angkasa Apollo 1 ke angkasa lepas, Russia turut melakukan perkara yang sama dengan pelancaran kapal Soyuz. Kolonel Vladimir Komarov telah dipilih untuk misi ini dan dalam hanya selepas 9 minit dilancarkan ke angkasa, kapal Soyuz mula mengalami masalah teknikal.

Misi Soyuz adalah mengorbit bumi dan ketika melakukan pusingan yang kedua, panel solar yang menghasilkan tenaga elektrik untuk Soyuz gagal dibuka dan lama kelamaan, tenaga elektrik semakin rendah dan kritikal. Ketika sedang melakukan pusingan ke 13, Russia telah bercadang menghantar Soyuz 2 untuk memberikan bantuan tetapi malanganya misi tersebut dibatalkan apabila tempat pelancarannya disambar petir.

Kekurangan tenaga elektrik menyebabkan kapal angkasa ini semakin sukar dikawal. Oleh itu, Kolonel Vladimir Komarov terpaksa mengambil keputusan drastik mengalihkan laluan Soyuz 1 menghala ke bumi. Beliau bercadang untuk melompat keluar daripada kapal tersebut dan menyelamatkan diri menggunakan payung terjun. Malangnya, beliau tidak dapat mengurangkan kelajuan Soyuz 1 dan tidak sempat untuk melompat keluar. Beliau terkorban akibat letupan sebaik sahaja kapal ini menghentam bumi.

Kapal angkasa Soyuz 11 merupakan kapal angkasa milik Russia dan merupakan misi pertama yang dihantar untuk ke stesyen angkas lepas Salyut 1. Dilancarkan pada 30 Jun 1971, kapal ini membawa 3 orang krew dan telah berada di stesyen angkasa Salyut 1 selama 22 hari.

Selama kira-kira 3 minggu di sana, mereka telah berjaya melakukan pelbagai kajian sebelum pulang ke bumi. Kira-kira 30 minit sebelum sampai ke bumi, tiba-tiba satu injap kritikal terbuka, menyebabkan tekanan yang sangat tinggi di dalam bahagian kabin dan membunuh kesemua angkasawan ini dalam masa kurang 1 minit.

Autopsi yang dilakukan ke atas 3 orang mayat ini mendapati dalam tempoh 60 saat yang cukup menyeksakan itu, dalam keadaan tekanan yang sangat tinggi ini para angkasawan ini mengalami pendarahan otak, pecah gegendang telinga dan pendarahan dalaman pada bahagian telinga. Ketiga-tiga mereka mungkin terselamat sekiranya mereka memakai pakaian khas angkasa lepas.

Kemalangan kapal angkasa Challenger milik NASA merupakan kemalangan yang menyayat hati dalam dunia eksplorasi angkasa lepas. Kejadian ini berlaku pada 28 Januari 28, 1986. Kemalangan berpunca daripada kerosakan pada "O-ring", iaitu gasket yang menyambung bahagian utama kapal angkasa dengan bahagian booster.

Akibatnya, kapal angkasa yang bergerak lebih laju daripada kelajuan bunyi tersebut meletup kira-kira 1 minit dilancarkan ke angkasa. Sebelum kejadian ini, beberapa pihak telah menyatakan kebimbangan mengenai bahagian O-ring ini yang dikatakan tidak boleh berfungsi dengan baik pada suhu yang rendah.

Walaupun suhu sekeliling ketika peristiwa pelancaran itu sangat rendah iaitu -3 °C, NASA tetap berdegil untuk meneruskan pelancarannya memandangkan pelancaran kapal angkasa Challenger ini sudah tertangguh banyak kali. Akibat daripada kemalangan mengerikan ini, semua program eksplorasi angkasa lepas telah dihentikan seketika dan sebuah organisasi khas, Rogers Commission telah ditubuhkan untuk menyiasat punca sebenar kejadian malang ini daripada berlaku.

Letupan kapal angkasa Columbia merupakan kejadian paling tragis selepas kejadian letupan kapal angkasa Challenger. Dilancarkan pada 16 Januari 2003, sekumpulan 7 orang angkasawan telah berada di angkasa lepas selama 16 hari dan dalam tempoh ini, mereka berjaya menjalankan 80 kajian saintifik.

Kemalangan ini berpunca daripada bahagian penebat yang tertanggal dan terjatuh ke sehingga menyebabkan lubang kecil pada bahagian sayap kiri kapal angkasa. Lapisan penebat ini berfungsi sebagai insulasi untuk melindungi tangki bahan api dari haba dan mengelakkan pembetukan ais disekilingnya. Walaupun pihak NASA mengetahui akan perkara ini, mereka mengabaikannya kerana kejadian seperti ini sudah banyak kali berlaku sebelum ini dan mereka menjangkakan tiada perkara buruk yang akan berlaku.

Malangnya, ketika kapal angkasa ini mula bergerak memasuki orbit bumi, gas dan asap telah memasuki kapal angkasa lepas ini melalui lubang pada bahagian sayap kiri kapal ini telah merosakkannya sebelum akhirnya tertanggal daripada bahagian utama kapal. Beberapa saat kemudian, akibat keadaan dalaman pesawat ini yang tidak stabil akhirnya kapal ini meletup di udara. Kerana kemalangan ini, program eksplorasi angkasa NASA terpaksa dihentikan sekali lagi buat sementara waktu.

Pada era awal eksplorasi angkasa lepas, semua mata tertumpu pada Amerika Syarikat dan Soviet Union yang berlumba-lumba untuk menjadi yang pertama ke angkasa lepas. Walau bagaimanapun, pada Julai 1975, mereka telah bersetuju untuk satu projek percubaan untuk menggabungkan kedua-dua kapal angkasa Soyuz (milik Russia) dan Apollo (milik Amerika Syarikat).

Kapal Soyuz yang ketika itu membawa 2 orang angkasawan Russia dan kapal Apollo yang membawa 3 orang angkasawan Amerika Syarikat telah bertemu di orbit dan 'bergabung'. Penggabungan ini membolehkan angkasawan daripada kedua-dua belah pihak untuk memasuki kapal angkasawan lain dan bergerak bebas di dalamnya. Selepas 44 jam, kedua kapal akhirnya berpisah dan tidak lama kemudian memulakan perjalanan untuk kembali mendarat di bumi.

Ketika inilah, bahagian sistem kawalan kapal Apollo yang mengawal ketinggian mengalami kerosakan. Akibatnya, gas nitrogen tetraoksida telah memasuki bahagian kabin dimana para angkasawan ini tinggal. Kesemua 3 orang angkasawan selamat daripada terbunuh akibat keracunan gas kerana kabin ini mempunyai sistem ventilasi yang baik. Sebaik mendarat, mereka dikejarkan ke hospital dan disyaki mendapat penyakit pneumonia. Selepas beberapa minggu dirawat, kesemua mereka akhirnya disahkan kembali sihat sepenuhnya.


Bangunan Pertama Dunia Yang Boleh Diputar - Dynamic Tower

Dubai semenangnya terkenal sebagai sebuah negara yang kaya. Hasil kekayaan daripada sumber minyak membolehkan negara ini membina projek-projek mega seperti pulau buatan manusia terbesar di dunia, menara tertinggi di dunia, pusat beli-belah terbesar di dunia dan banyak lagi.

Kini, sebuah lagi ikon baru akan muncul di Dubai iaitu Dynamic Building, iaitu sebuah bangunan yang boleh berputar secara keseluruhannya. Ianya sama sekali berbeza dengan rekaan restoran berputar Atmosphere 360 yang terletak di Menara Kuala Lumpur dimana hanya bahagian dalaman restoran ini yang berputar.

Idea rekabentuk bangunan ini dicetuskan oleh arkitek David Fisher daripada syarikat Dynamic Architecture. Bangunan ini apabila sudah siap kelak bakal mempunyai 80 tingkat dan lantainya boleh berputar dalam dua arah - kiri dan kanan.

Menurut David Fisher, beliau mendapat ilham untuk membina menara berputar ini lebih daripada 10 tahun yang lalu apabila menyaksikan rekabentuk bangunan Olympic Tower di New York. Daripada pemerhatiannya, beliau dapati terdapat beberapa bahagian unik bangunan ini dimana daripada sudut itu, seseorang akan dapat melihat East River dan Hudson River yang terletak bertentangan antara satu sama lain.

Lalu, beliau berpendapat sekiranya lapisan lantai bangunan tersebut mampu berputar, pastinya setiap bahagian di bangunan tersebut dapat menikmati keseluruhan pemandangan bandar New York. Selama bertahun lamanya, ideanya ini tersimpan rapi sehingalah apabila pembinaan bangunan ini di Dubai diumumkan.

Projek ini bukan sahaja menampilkan inovasi rekaan dan rekabentuk, tetapi juga bakal mengetengahkan penggunaan teknologi yang mesra alam sekitar.  Bangunan ini akan menggunakan tenaga elektrik yang dijana oleh turbin angin dan panel solar.

Turbin angin ini akan diletakkan pada setiap tingkat dan ianya dijangka mampu menjana sehingga 1,200,000 kW⋅h setiap tahun. Sementara itu, panel solar pula akan dipasang pada bahagian bumbung dan bahagian atas setiap tingkat.

Apabila siap kelak, setiap tingkat bangunan ini mampu berputar pada kelajuan 6 meter per minit. Oleh itu, untuk satu putaran lengkap, ia akan mengambil masa 180 minit atau satu jam setengah. Bagi mempercepatkan proses pembinaan, 90% bahagian bangunan ini akan dibina menggunakan konsep pasang siap.

Ini bermakna, sesetengah bahagian bangunan ini akan dibina di kilang dan dihantar ke tapak pembinaan untuk dipasang. Konsep sebegini dijangka dapat mengurangkan kos keseluruhan projek dan jumlah pekerja yang diperlukan untuk menyiapkan projek pembinaannya. Dari segi tempoh pembinaanya, ianya dijangka dapat disiapkan 30% lebih pantas daripada menggunakan cara konvensional.

Bagi memastikan struktur bangunan ini benar-benar kukuh, kerangka utamanya akan dibina di tapak projek. Kemudian, bahagian-bahagian lain seperti dapur, tandas, bilik dan sebagainya akan dibina di kilang sebelum dibawa ke tapak projek untuk dipasang.

Pengumuman mengenai pembinaan bangunan ini sebenarnya telah dibuat pada tahun 2008. Ketika itu, David Fisher menyatakan bahawa projek ini akan siap pada tahun 2010. Malangnya, perkara tersebut tidak berlaku.

Pada 2018, proses pembinaan menara ini masih lagi belum bemula. Walau bagaimanapun, pada tahun 2017 pihak Dynamic Architecture telah mengumumkan projek ini akan diteruskan dan dijangka siap pada tahun 2020. Keseluruhan projek ini dianggarkan menelan belanja sebanyak $330 juta.

Buat masa ini, tidak dapat dipastikan harga sebenar untuk setiap unit rumah yang bakal dijual. Walau bagaimanapun, sesetengah pihak berpendapat harganya mungkin sekitar $4 juta hingga $40 juta. Setiap unit rumah juga bakal dilengkapi dengan kolam renang persendirian dan taman kecil.

Selain itu, terdapat juga lif khas yang dibina untuk mengangkut kenderaan bagi membolehkan pemilik rumah meletakkan kenderaan di tempat letak kenderaan khas berhampiran rumah mereka.


10 Mitos Dan Penipuan Mengenai Pemakanan Yang Ramai Masih Percaya

Siapa tak mahu badan yang cantik kan? Tak kiralah sama ada anda mahukan badan berotot ataupun langsing, perkara yang paling utama adalah menjaga pemakanan.

Walaubagaimanapun, ia bukanlah satu perkara yang mudah untuk dilakukan, lebih-lebih lagi disebabkan oleh terlalu banyak mitos mengenai pemakanan yang disebarkan secara berleluasa di saluran media.

Dan disebabkan mitos-mitos ini lah yang membuatkan terdapat di antara mereka yang tidak menampakkan hasil walaupun sudah lama ber-diet.

iluminasi.com ingin kongsikan 8 mitos mengenai pemakanan yang sangat berleluasa dan dipercayai ramai.

Ramai yang beranggapan bahawa makanan sejuk beku adalah kurang baik. Makanan sejuk beku sebenarnya bentuk makanan yang paling optimum, melainkan produk segar yang anda makan itu betul-betul datang daripada ladang.

Produk segar seperti sayuran atau daging biasanya hilang jumlah nutrien yang tinggi dalam masa 3 hari selepas dituai.

Dan jika anda mengambil kira masa perjalanan dan turun naik perubahan suhu, sangat mudah untuk melihatkan bagaimana nilai nutrisi pada makanan segar ini tersangat kurang sebelum sampai ke pasar raya berdekatan anda.

Makanan beku pula biasanya dibekukan terus selepas dituai, sekaligus mengekalkan nutrisi makanan sehinggalah ia disediakan. Namun kekurangan pada makanan beku adalah ia mungkin kehilangan rasa segar yang mana penting bagi sesetengah orang.

Perkara ini walaubagaimanapun tidak terlepas pandang oleh pengguna disebabkan harga makanan sejuk beku yang lebih murah. Malah, makanan sejuk beku tidak rosak dengan pantas, jadi anda kurang melakukan pembaziran.

Ramai yang suka sayur-sayuran dalam bentuk "jus detoks" kerana ia segar dan mentah. Jus detoks ini mengandungi enzim yang berguna kepada badan kerana buah-buahan dan sayuran tersebut diperah atau dikisar secara segar, manakala sayuran yang dipanaskan melebihi 48 darjah Celcius, segala mineral sayuran itu akan terhapus.

Namun, apa yang ramai tak tahu adalah badan kita sudah menghasilkan enzim-enzim ini secukupnya, jadi segala nutrien daripada sayuran mentah itu adalah sia-sia. Sayuran dipenuhi dengan banyak vitamin dan mineral lain yang mana tak akan pernah terhapus tak kiralah betapa tinggi suhu memasak.

Lemak mempunyai pelbagai kategori: poli tak tepu, tak tepu dan tepu adalah beberapa jenis sahaja daripada keseluruhan lemak.

Para pakar pemakanan sering membahaskan manfaat dan bahaya pengambilan lemak, jadi tak ada kata sepakat yang jelas, namun mereka semua bersetuju bahawa tidak mengambil lemak dalam diet membuatkan badan anda kehilangan nutrien yang diperlukannya.

Lemak tak tepu seperti yang terkandung dalam alpukat (avokado), kacang-kacang, ikan dan minyak sayuran adalah bagus dan penting untuk badan.

Lemak-lemak ini membantu merendahkan kolestrol dalam badan dan disebabkan badan manusia tidak menghasilkan jenis lemak ini dengan sendiri, maka amat penting untuk kita mengambilnya dalam setiap hidangan makanan.

Lemak tepu pula adalah yang paling teruk, ia menambah berat badan anda dengan segera. Pakar pemakanan mencadangkan bahawa pengambilan lemak ini dalam sehari tidak melebihi 10%.

Walaubagaimanapun, semua jenis lemak perlu diambil dalam jumlah sederhana tetapi dengan sengaja memilih pilihan yang bebas lemak hanya akan menyebabkan kerosakan yang besar kepada badan anda. Anda kehilangan nutrien penting dan mungkin menyekat peningkatan kesihatan anda.

Jus buah-buahan boleh dikatakan sebagai salah satu "makanan kesihatan" yang paling teruk anda boleh pilih, lebih-lebih lagi jika ia tidak diperah segar. Jumlah gula semulajadi dan tambahan dalam satu hidangan minuman dengan mudah boleh melepasi jumlah pengambilan gula yang disyorkan untuk tiga hari.

Dengan memilih untuk makan buah dengan cara ini, anda mengambil semua gula semulajadi yang terdapat dalam buah, tetapi tidak ada langsung serat pemakanan. Segelas jus epal hanya mengandungi 0.2 gram serat, manakala sebiji buah epal mengandungi 3.3 gram.

Yang mana satu pilihan terbaik, buah atau jus? Minum jus buah juga boleh meningkatkan selera makan anda, yang mana boleh menyebabkan anda makan lebih banyak daripada biasa.

Melabel sesuatu produk dengan label "organik" tidak ada kena mengena dengan nilai nutrisinya, namun lebih daripada 60% mereka yang berusia bawah 30 tahun percaya baahawa hasil organik adalah lebih sihat daripada makanan yang diubahsuai secara genetik.

Sekiranya produk itu dilabel organik, itu bermakna ia bebas daripada racun perosak, baja atau bahan tambahan. Pihak kerajaan telah mengawal dengan ketat produk yang boleh dilabel sebagai organik namun ia tidak menghalang syarikat-syarikat daripada memasarkan produk tersebut seperti ia lebih sihat daripada produk lain.

Ambil Gatorade sebagai contoh. Pada tahun 2016, PepsiCo mengeluarkan G Organic untuk memanfaatkan fakta bahawa 50% daripada pengguna yang membeli produk organik bertindak sedemikian kerana mereka fikir ia lebih baik untuk keihsatan mereka.

Dan walaupun G Organik mengandungi gula tebu organik, namun ia mengandungi gula yang sama banyak dengan Gatorade biasa. Malah, minuman sukan hanya diperlukan jika anda bersenam lebih daripada 1 jam, jadi adalah lebih baik untuk mengelak daripada mengambil produk ini jika anda tidak bersenam atau bersenam dalam tempoh yang singkat.

Terdapat salah faham umum yang berleluasa iaitu telur berwarna lebih coklat adalah petunjuk bahawa ia dihasilkan dalam keadaan yang lebih organik. Warna telur sebenarnya ditentukan oleh baka ayam jantan itu sendiri.

Tiada perbezaan dalam rasa antara telur yang mempunyai warna yang berbeza. Namun apa yang pasti adalah terdapat perbezaan di antara telur ayam yang datang daripada ayam "free-range" dan ayam yang menghabiskan seluruh hidupnya di dalam sangkar.

Ayam jantan yang dibesarkan dalam sangkar biasanya hidup dalam ruang yang begitu sempit dan ramai saintis percaya bahawa kualiti hidup ayam-ayam ini boleh memberi kesan terhadap rasa telur ayam.

Walau bagaimanapun, pengeluar daging boleh sewenang-wenangnya melabel telur ayam sebagai "free-range" dengan hanya memberikan akses kepada ayam-ayam tersebut untuk keluar daripada sangkar.

Sedarlah bahawa ini tidak semestinya bermakna haiwan ini sebenarnya berkeliaran bebas di kawasan terbuka.

Berapa kali anda terpaksa menahan rasa "tusukan" disebabkan rasa lapar pada waktu malam ketika anda cuba untuk diet? Ramai yang beranggapan bahawa makan selepas pukul 7 malam akan menyebabkan berat badan bertambah.

Ini sebenarnya bukanlah masalah sebenar, ia disebabkan oleh pemakanan yang berlebihan yang tak dapat dielakkan. Rasa teringin untuk makan pada waktu malam ketika berdiet sebenarnya disebabkan oleh sistem badan yang kekurangan nutrisi.

Mitos bahawa makan melepasi jam 7 petang adalah kenyataan biasa yang anda akan dengar, tetapi tiada langsung bukti saintifik disebaliknya. Mitos ini menjadi "fakta" kerana, biasanya, jika anda makan melepasi waktu ini, ia disebabkan oleh kekurangan makanan pada siang hari.

Orang ramai cenderung untuk makan berlebihan pada waktu malam kerana mereka tidak makan makanan yang berkhasiat pada siang hari, yang mengakibatkan pertambahan berat badan disebabkan oleh memakan snek waktu malam.

Mitos ini adalah antara yang paling kerap dipercayai oleh orang ramai. Untuk memudahkan pemahaman, penulis berikan satu situasi. Katakan ada biskut mengandungi 100 kalori di hadapan anda dan juga sayuran mengandungi 100 kalori juga.

Anda rasa yang mana satu anda membantu anda menurunkan berat badan dengan lebih cepat? Sudah tentulah sayuran tersebut, tetapi kedua-duanya mengandungi jumlah kalori yang sama.

Terlalu bimbang akan jumlah kalori yang anda ambil setiap hari sebenarnya memberikan lebih banyak keburukan daripada kebaikan. Terlalu tertekan mengenai diet anda seringkali menyebabkan pertambahan berat badan, kerana hormon stress meningkatkan penghasilan lemak.

Orang yang sedang ber-diet juga berisiko untuk makan makanan tidak berkhasiat sekaligus merosakkan perjalanan diet mereka. Adalah lebih baik untuk menambahkan lebih sayuran dan buahan ke dalam diet anda.

Jika anda fokus tenaga dan masa anda terhadap apa yang anda makan, maka pengiraan kalori tidak lagi penting.

Ini adalah satu lagi kenyataan palsu yang berleluasa. Tak kiralah apa sekali cara yang anda gunakan untuk memasak, ia pastinya akan menyebabkan kehilangan nutrien pada makanan.

Cara terbaik untuk memelihara nilai nutrien dalam makanan anda adalah mengehadkan tempoh memasak dan jumlah cecair yang digunakan. Dan peranti yang direka khas untuk tujuan ini, adalah ketuhar mikro yang terdapat di rumah anda.

Sebagai contoh, bayam. Jika anda merebusnya di atas dapur, bayam akan kehilangan lebih daripada jumlah asid foliknya. Tetapi jika anda memasukkannya ke dalam ketuhar mikro dengan sedikit percikan air, sayur ini akan kekal berkhasiat.

Dan sudah tentu jika anda menggunakan jumlah air yang banyak, ia sama seperti anda merebus sayur ini dan menyedut segala nutriennyaa.

Pastikan anda menutup bekas makanan dengan ketat untuk mewujudkan persekitaran stim dengan berkesan dan hanya menggunakan bekas yang selamat untuk digunakan bersama ketuhar ini.


Ini Sebab Mengapa Sesetengah Lelaki Tidak Mempunyai Jambang

Menyimpan janggut dan jambang sudah lama dilakukan oleh manusia dan ia merupakan salah satu daripada sunnah Rasulullah S.A.W yang kini menjadi ikutan seluruh umat manusia.

Namun, kini ia menjadi salah satu "aset" penting bagi seorang lelaki dan telah menjadi trend masa kini yang melambangkan kejantanan, kelakian dan kebijaksanaan.

Dengan menonjolkan lagi rahang seseorang, janggut dan jambang membantu menjadikan imej seseorang itu lebih menarik dan sesetengah wanita beranggapan bahawa lelaki mempunyai jambang adalah lebih seksi.

Namun malang sekali tak semua lelaki yang dikurniakan kelebihan memiliki jambang dan sesetengah lelaki tak mampu untuk menumbuhkan jambang walau sekuat mana mereka mencub. Mereka ini dikatakan mempunyai sindrom "baby face".

Ia bukanlah masalah kesihatan sebenar namun ramai lelaki yang "menderita" akibat sindrom ini.

Sebenarnya, terdapat faktor saintitik yang menyebabkan ketidaksamaan penumbuhan jambang bagi setiap lelaki.

Bulu rambut, sama ada tumbuh pada wajah atau kulit kepala anda, tumbuh disebabkan oleh hormon kimia dikenali sebagai dihydrotestosterone yang berkait dengan testosteron (hormon yang merangsang tumbesaran lelaki dan ciri-ciri seksual) dan sering dikaitkan dengan masalah kebotakan.

Juga dikenali dengan singkatan DHT, ia merupakan molekul yang disintesis dari testosteron dan menghasilkan bulu rambut apabila terikat pada reseptor pada kulit anda.

Namun, pertumbuhan jambang tidak ditentukan oleh testosteron itu sendiri, tetapi bergantung kepada tahap kepekaan oleh tindakbalas reseptor ini. Dan tahap kepekaan reseptor tersebut ditentukan oleh genetik anda sendiri.

Dengan kata lain, tak kira betapa banyak hormon testosteron wujud dalam badan anda, jika ia tidak ditukarkan kepada DHT dan reseptor anda pula tidak peka, maka anda tidak akan memiliki jambang.

Jadi, jika anda ingin menyalahkan mana-mana pihak kerana tidak memiliki jambang, anda harus menyalahkan genetik daripada ibu bapa anda.

Dan jika bapa atau datuk anda tidak memiliki jambang, maka besar kemungkinan anda juga akan mengalami nasib yang sama. Namun, jika mereka mempunyai jambang, anda juga mungkin tidak memilikinya jika genetik mereka tidak diwarisi anda.

Secara amnya, hampir semua lelaki memiliki tahap testosteron yang sama, namun lelaki yang memiliki jambang adalah lebih peka atau responsif terhadap testosteron berbanding mereka yang tidak memiliki jambang.

Dengan kata lain, keupayaan untuk memiliki jambang tidak ada kena mengena dengan kejantanan, kelakian atau tahap testosteron seseorang lelaki itu.

Tak mampu untuk memiliki jambang bukanlah masalah kesihatan yang sebenar dan tidak ada apa yang anda boleh lakukan untuk mengubahnya.

Para doktor memberi amaran kepada mereka yang cuba untuk mendapatkan rawatan perubatan kerana ia boleh memberikan kesan sampingan yang buruk seperti parut akibat jerawat, masalah kepada organ hati dan kebotakan.

Lebih menarik adalah mereka yang sensitif terhadap testosteron iaitu mereka yang memiliki jambang juga mempunyai kebarangkalian yang lebih tinggi untuk mengalami masalah kebotakan.

Jadi, jika anda salah seorang yang mempunyai "baby face" dan dikelilingi dengan mereka yang mempunyai raut wajah berjambang ala hipster, jangan terlalu kecewa kerana sekurang-kurangnya anda kurang risiko untuk menjadi botak.

Malah, ramai juga yang mempunyai jambang, namun tidak begitu menyukainya sehinggakan menjalani rawatan untuk menghentikan pertumbuhan jambang mungkin disebabkan ia tumbuh dengan terlalu cepat sehinggakan terpaksa mencukur setiap 2 atau 3 hari.

Nota penulis: Ada jambang atau tidak, kita harus bersyukur dengan apa yang dikurniakan dan jangan membandingkan apa yang tiada pada kita kerana ia hanya membuatkan kita tidak bersyukur.

Sebaliknya, bandingkan apa yang dikurniakan kepada kita dengan mereka yang tiada, dengan itu kita akan lebih berterima kasih kepadaNya.


5 Majalah Aneh Yang Anda Tak Sangka Benar-Benar Wujud

Satu ketika dulu, format bahan bacaan majalah adalah sangat popular.

Ini kerana majalah didatangkan dengan bentuk yang mesra untuk dibaca, mempunyai paparan gambar, berwarna serta kerap kali memaparkan artikel dalam bentuk yang mudah difahami semua orang. Walaupun begitu, ledakan internet menjadikan format majalah semakin kurang diminati kerana populariti bahan bacaan berbentuk digital semakin meningkat.

Dengan begitu banyak majalah yang diterbitkan dalam pelbagai judul, pasti akan ada beberapa majalah yang kita tak sangka memang wujud. Ini lima majalah yang benar-benar diterbitkan yang kami ingin kongsikan pada anda kali ini.

Kami mulakan artikel ini dengan majalah paling kelakar yang disenaraikan. PRO merupakan singkatan kepada 'Portable Restroom Operator' atau 'pengendali tandas mudah alih' ! Nak tak nak, PRO merupakan sebuah majalah yang dipenuhi dengan artikel berkaitan segala pengalaman yang dilalui oleh pengendali-pengendali tandas bergerak di Amerika Syarikat, serta perkongsian tips ataupun berita terbaru berkenaan industri ini.

Apa yang mengagumkan, sekiranya kita membaca artikel yang dipaparkan, penerbit berjaya mengangkat kredibiliti pekerja industri ini. Sebagai contoh, dalam isu Jun 2018, seorang pengusaha menceritakan pengalaman beliau mengendalikan operasi tandas bergerak dalam acara terbesar di Amerika Syarikat iaitu NFL Super Bowl. Kisah-kisah inspirasi bagaimana pengusaha memulakan perniagaan tandas bergerak mereka juga menjadi kisah-kisah yang kerap dipaparkan dalam PRO.

TWINS merupakan majalah yang memfokuskan kepada satu perkara unik saja yang berlaku dalam dunia - fenomena adik-beradik kembar. Rekod penerbitan mereka bermula sejak tahun 1984 dan sehingga kini masih aktif menawarkan ilmu pengetahuan kepada ibu bapa dalam menangani sebarang isu mempunyai anak kembar.

Berdepan kesukaran akibat penurunan jualan berformat majalah serta kemudahan internet yang semakin mudah diakses orang ramai, TWINS hampir menamatkan operasi mereka sebelum kembali diterbitkan dalam bentuk digital sepenuhnya. Sekiranya anda seorang adik beradik kembar atau ada kenal sesiapa yang kembar, beritahu mereka tentang majalah ini. Mana tahu mereka boleh jadi model muka depan.

Majalah fesyen 'Fashion Doll Quarterly' (FDQ) ini kelihatan seperti sebuah majalah biasa. Kelainannya, semua paparan wanita (atau lelaki) dalam majalah ini dibuat bukan menggunakan wanita betul, tetapi menerusi anak patung yang digayakan dengan fesyen-fesyen yang mahu ditonjolkan. Walaupun patung, penerbit tetap cuba mengeksploitasi keseksian patung-patung yang ada, memilih untuk meletakkan patung-patung itu dalam keadaan memberahikan.

Menjadikan fesyen sebagai fokus utama, FDQ turut sama memaparkan artikel-artikel berkenaan artis-artis di belakang pembikinan patung yang digunakan serta jurufoto yang menjadikan fotografi fesyen patung sebagai sumber rezeki.

Memulakan operasi sejak 2014, Serial Killer dipenuhi dengan kisah-kisah kehidupan dan latar belakang pembunuh-pembunuh bersiri yang pernah beroperasi di seluruh dunia. Mendabik dada sebagai salah satu rujukan paling lengkap bagi peminat kes pembunuhan bersiri, banyak maklumat menarik yang dipaparkan bukan setakat datang daripada pasukan penyiasat atau saksi kejadian, malahan wartawan mereka juga bersusah payah menemubual pembunuh bagi mendapatkan cerita sebenar bagaimana insiden itu dilakukan.

Menariknya, 'Serial Killer Magazine' bukannya satu penerbitan berbentuk murahan. Semua muka depannya direka menggunakan ilustrasi yang menarik memaparkan wajah pembunuh bersiri yang difokuskan untuk isu tersebut.

Kami letakkan majalah ini dalam senarai terakhir, kerana pada pandangan kami - ini adalah yang paling aneh antara semua majalah yang disenaraikan. 'Girls and Corpses' (G&C) adalah sebuah majalah yang mensasarkan golongan lelaki berikutan banyak paparan wanita dalam keadaan pakaian tak berapa cukup.

Namun yang membezakan majalah G&C dengan majalah-majalah lain seangkatannya adalah semua gadis yang dipaparkan dalam majalah tersebut, akan digandingkan dengan...mayat. Mayat betul. Bukannya boneka yang realistik tetapi memang tubuh manusia yang telah lama meninggal yang dibawakan khas dari seluruh dunia, untuk menjalani sesi pengambaran.

Mayat-mayat itu akan terus digunakan dalam tempoh yang sesuai sebelum disemadikan atau dibakar, mengikut persetujuan asal waris mayat terbabit. G&C dikatakan mirip majalah FHM atau MAXIM yang gemar mengeksploitasi wanita cuma G&C bukan sekadar menggunakan wanita, malahan mayat-mayat manusia bagi tatapan mereka yang berminat dengan 'benda-benda sebegini.

Dalam imej yang kami sertakan di atas, dua orang model lelaki dan wanita itu bergambar dengan janin bayi yang telah meninggal dunia. Kami hanya mampu menggelengkan kepala.'(rujukan)


5 Coklat Paling Mahal Di Dunia

Coklat. Sejenis makanan ringan yang pastinya membangkitkan mood ceria bagi kebanyakan manusia sama ada kanak-kanak mahupun orang dewasa. Boleh dimakan bila-bila masa dan seringkali dijadikan sebagai hadiah untuk meraikan sesuatu majlis atau peristiwa.

Dihasilkan daripada koko sebagai bahan utama, coklat yang dijual dipasaran juga seringkali dicampur pelbagai bahan lain seperti susu dan kacang untuk memberikan rasa yang unik. Bagi kebanyakan orang, coklat daripada jenama Cadbury dan Hershey's sudah cukup sedap dan dijual pada harga mampu milik.

Namun, terdapat banyak lagi jenama coklat premium yang dijual pada harga jauh lebih mahal. Kali ini, Iluminasi ingin berkongsi 5 coklat paling mahal didunia yang pernah dijual. Walaupun harga coklat ini tidak masuk akal, namun itulah harganya yang sebenar.

Knipschildt Chocolatier merupakan coklat hasil tangan Fritz Knipschildt, seorang pakar coklat. Coklat yang dihasilkan ini menggunakan bahan-bahan premium dan terbaik di pasaran. Uniknya, kesemua coklatnya dihasilkan menggunakan tangan sendiri dan rasanya juga sama untuk setiap coklat yang dihasilkan.

Di Norwalk, Amerika Syarikat terdapat sebuah kedai Café Chocopologie di mana anda boleh melihat sendiri proses menghasilkan coklat ini dan juga menikmati coklat yang baru dibuat. Seketul coklat ini yang diperbuat daripada Truffle yang diimport daripada Perancis dan 70% serbuk koko premium dijual pada harga $250 setiap satu atau $2500 bagi setiap 450 gram.

Swarovski merupakan satu jenama premium yang menghasilkan barangan kemas terutamanya yang dihasilkan daripada kristal. Dijual pada harga $10,000, coklat yang dijual ini merupakan kerjasama antara jenama Swarovski, Patchi dan Harrods.

Coklat ini sesuai dijadikan hadiah dimana dalam satu kotak ini terdapat 49 ketul coklat daripada jenama Patchi yang dibalut khas dengan kain sutera. Kemudian, setiap coklat ini akan dihias khas dengan hiasan bunga yang diperbuat daripada kristal Swarovski. Coklat ini juga pernah mendapat anugerah Coklat Terbaik daripada  Academy of Chocolate atas rekaan dan rasanya yang ekslusif.

Coklat ini dihasilkan oleh WIlliam Curley, salah seorang pakar pembuat coklat. Ianya berjaya dijual dalam sebuah lelongan dengan harga $11,107. Coklat ini berbentuk seperti telur dan lapisan luarnya disaluti oleh coklat premium dari Amadei Tuscany, sebuah jenama coklat dari Itali.

Dalam coklat berbentuk telur ini, terdapat beberapa coklat lain pelbagai perisa yang unik antara Muscovado Caramel, Rosemary dan lain-lain. 7 orang pakar pembuat coklat telah ditugaskan menghasilkannya dan ianya mengambil masa selama 3 hari. Coklat ini dikatakan coklat paling mahal dijual tanpa barang kemas.

Frrozen Haute bukanlah coklat biasa yang dijual di dalam bungkusan sebaliknya ia adalah sejenis hidangan pemanis mulut yang dijual di restoran. Hidangan ini dihasilkan daripada 28 biji koko terbaik yang dipilih daripada seluruh dunia dan hanya boleh didapati daripada kafe Serendipity 3 yang terletak di New York.

Hidangan ini dihidangkan dengan hiasan gelang emas dan berlian yang diletakkan di sekeliling cawan. Sudu yang didatangkan dengan hidangan ini juga diperbuat daripada emas dan coklatnya juga berwarna emas.  Coklat ini mendapat pengiktirafan sebagai hidangan pemanis mulut termahal di dunia dan sekiranya anda hendak membelinya, anda perlu membuat tempahan lebih awal sebelum datang kerana ianya mengambil masa yang lama untuk disiapkan.

Harganya mungkin tidak masuk akal tetapi itulah harga yang perlu dibayar untuk mendapatkan set coklat ini. Dihasilkan oleh syarikat Simon Jewelers, coklatnya diperbuat daripada coklat premium keluaran syarikat Lake Forest Confections. Setiap set coklat ini juga datang dengan  rantai, anting-anting, cincin, gelang yang dihasilkan oleh syarikat Simon Jewelers sendiri.

Set coklat mahal ini dihasilkan sebagai simbolik bahawa coklat dan barangan permata merupakan 2 barang yang paling dihargai oleh setiap wanita. Bagi harga semahal ini, sebenarnya sebahagian besar daripada harganya datang daripada nilai barangan kemas yang didatangkan bersamanya.


Ini 9 Mitos Dan Salah Anggap Terhadap Golongan Introvert

Introvert adalah golongan manusia yang agak unik dan menarik disebabkan mereka agak lain daripada yang lain.

Introvert mempunyai personaliti yang agak sukar difahami dan ia menyebabkan mereka sering disalah anggap oleh masyarakat.

Dan melabel seseorang sebagai introvert adalah penilaian yang sangat cetek kerana ia adalah lebih rumit daripada yang disangkakan.

Dengan itu iluminasi.com ingin kongsikan 9 mitos dan salahtanggap terhadap golongan introvert.

Ini adalah salahtanggapan yang paling kerap melanda introvert. Sebenarnya introvert bukan tidak suka bercakap, tetapi mereka tidak bercakap melainkan mereka mempunyai sesuatu untuk diperkatakan atau diluahkan.

Mereka tak suka borak kecil atau omong kosong yang tak membawa apa-apa makna. Tetapi jika introvert mula bercakap mengenai perkara yang mereka minat, anda akan dapat melihat mereka bercakap tak henti-henti dan mungkin akan membuatkan anda berasa bosan.

Ramai di antara kita mempunyai persepsi automatik bahawa introvert adalah pemalu. Namun rasa malu tak ada kena-mengena dengan menjadi seorang introvert dan introvert tak semestinya takutkan orang lain.

Apa sebenarnya yang mereka perlukan dalah sebab untuk mereka berinteraksi. Mereka tidak berborak atau berkomunikasi hanya semata-mata untuk berinteraksi.

Jika anda ingin bercakap dengan introvert, anda hanya perlu memulakannya, dan tak perlu bimbang untuk bersikap sopan.

Intovert tidak melihat sebarang keperluan untuk berpura-pura dan beramah mesra secara sosial. Mereka hanya mahukan semua orang untuk bersikap jujur dan menjadi diri sendiri.

Malangnya, ia tidak boleh diterima dan dilakukan dalam kebanyakan situasi. Oleh itu, kebanyakan situasi membuatkan introvert tertekan untuk menyesuaikan diri yang mana menyebabkan mereka berasa letih dan tidak selesa.

Amat sukar untuk mendapat kepercayaan daripada introvert, membuatkan orang ramai melihatkan mereka sebagai tidak menyukai orang lain. Sebaliknya, introvert lebih menghargai orang terutamanya rakan-rakan mereka yang tak berapa ramai.

Jika anda sangat bernasib baik yang dipilih dan dianggap sebagai kawan oleh individu introvert, maka kemungkinan besar anda mempunyai rakan yang setia untuk seumur hidup.

Sebaik sahaja anda dihormati oleh introvert sebagai seorang yang dilihatkan mempunyai nilai dan kepercayaan serta mampu menyumbang kebaikan, maka anda akan dianggap sebagai orang penting dalam hidup mereka.

Introvert sering kali dilihatkan sebagai mereka yang tidak sukakan dunia luar atau lebih tepat suka terperap di rumah.

Apa yang sebenarnya berlaku adalah introvert memproses maklumat dan pengalaman dengan sangat pantas dan hasilnya, mereka tidak memerlukan masa yang lama untuk memahami atau mendapatkan sesuatu.

Mereka bersedia untuk pulang ke rumah, "mengecaj" diri mereka dan memproses segalanya. Malah, mengecaj diri sendiri dengan melakukan aktiviti peribadi di rumah sangat penting bagi introvert.

Untuk pengetahuan anda, introvert sangat banyak berfikir dan mereka juga suka berangan-angan. Mereka suka untuk mempunyai masalah untuk diselesaikan membuatkan mereka kerap kali berakhir dengan bersendirian.

Namun, mereka juga boleh menjadi sangat keseorangan jika mereka tidak memiliki sesiapa untuk berkongsi apa yang mereka rasakan dan alami.

Persepsi orang ramai terhadap introvert adalah mereka merupakan golongan yang agak pelik. Namun sebenarnya introvert mempunyai pandangan dan membuat keputusan dengan sendiri tanpa mengharapkan bantuan orang lain.

Introvert tidak membuat keputusan berdasarkan apa yang dilakukan oleh kebanyakan orang atau mengikut perkara trendy, mereka membuat keputusan dengan hanya memikirkan diri mereka.

Jadi, ini membuatkan mereka kelihatan seperti mencabar kebiasaan yang dilakukan oleh orang lain, yang mana dianggap lain daripada yang lain.

Disebabkan sering bersendirian atau berada di rumah, introvert kerap dianggap sebagai golongan yang tidak tahu menggunakan masa untuk berseronok.

Namun, sebenarnya mereka mempunyai definisi berseronok berbeza daripada orang lain. Bagi kebanyakan orang, duduk dan berehat di rumah adalah sangat membosankan namun bagi introvert, ia adalah perkara yang paling menggembirakan.

Oleh itu anda tak akan dapat melihat introvert pergi ke tempat yang sibuk dan bising, seperti mana disukai oleh kebanyakan orang.

Malah, introvert langsung tidak kisah jika mereka harus melakukan aktiviti-aktiviti tersebut berseorangan, kerana itu lebih mudah dan tak banyak kerenah.

Dunia tanpa introvert akan bertukar menjadi dunia tanpa saintis, pemuzik, pelukis, penyair, pembuat filem, doktor, ahli matematik, penulis, dan ahli falsafah. Oleh itu, masih terdapat banyak perkara yang extrovert dapat belajar untuk berinteraksi dengan Introverts.

Introvert tak boleh "membaiki" diri mereka sendiri tetapi berhak untuk dihormati disebabkan oleh perangai semulajadi dan sumbangan mereka kepada masyarakat.

Jika ada yang mengatakan ia boleh berlaku, namun di sudut hati introvert itu sendiri mereka akan berasa tidak tenang kerana jiwa mereka melawan norma.

Sama ada anda adalah introvert atau extrovert, ia berlaku sejak lahir dan bukan disebabkan oleh pengaruh sekeliling. Jadi sesuatu yang dimiliki sejak lahir adalah semulajadi yang lebih serasi dengan jiwa berbanding perkara lain.


Bijan: latar belakang dan sebab jenama ini jenama termahal di dunia

Produk berjenama mewah seperti Hermes ataupun Louis Vuitton bukan lagi asing dalam kalangan kita. Malah, terdapat ramai juga rakyat Malaysia yang pernah sekurang-kurangnya sekali dalam hayat mereka, memiliki sebuah beg tangan daripada jenama-jenama mewah ini. Namun, terdapat satu jenama yang telah digelar ‘jenama untuk golongan elit yang kaya raya’ yang mustahil boleh dimiliki oleh orang kebanyakan seperti kita. Ia diberi nama Bijan, bersemperna dengan nama pengasasnya Bijan Pakzad.

Peti surat khas untuk setiap pelanggan yang pernah menempah servis mereka

Pengasasnya merupakan seorang lelaki Iran yang berhijrah ke Amerika Syarikat pada tahun 1970 an. Beliau memulakan karier beliau di The Pink Panther Boutique di Tehran sebelum akhirnya membuka sendiri kedainya di Beverly Hills. Sejak daripada perasmian kedainya pada tahun 1976, House of Bijan telah menghasilkan pelbagai jenis pakaian, kasut, minyak wangi dan aksesori lelaki yang mahal dan mewah. Disebabkan status kedainya nya yang terlampau hebat, setiap pelanggan perlu membuat temu janji sebelum datang dan membeli di kedainya.

Pelanggan tetap Bijan juga bukan calang-calang orang. Hanya keluarga diraja serta golongan elit yang mampu untuk membeli belah disini. Antara pelanggan tetap yang selalu shopping sakan disini ialah bekas-bekas presiden Amerika seperti Barack Obama, George W. Bush, Putera Charles, Arnold Schwarzeneggar dan Putera negara Monaco, Rainier. Hanya presiden Amerika Syarikat terkini, Donald Trump sahaja yang tidak membeli barang peribadinya di sini. Trump, menurut media Amerika Syarikat, lebih gemar menggunakan produk jenama keluarannya sendiri.

Tidak seperti pakaian ataupun aksesori daripada butik biasa, produk Bijan tidak dihasilkan dalam kuantiti yang banyak, hanya satu atau dua unit. Pernah suatu ketika, House of Bijan hanya menghasilkan 10 bag tangan unik dan istimewa yang diperbuat daripada kulit buaya kepada isteri-isteri pelanggan yang banyak berbelanja dengan mereka. Namun setiap beg tangan itu tidak menyerupai antara satu sama lain kerana ‘unik dan kelainan’ merupakan moto jenama ini.

Barang-barang jenama ini juga kebiasaannya mempunyai warna yang menarik perhatian dan menggunakan fabrik yang rare seperti kasmir, kulit buaya dan kulit kangaroo. Seterusnya,House of Bijan juga mereka seluruh busana buat pelanggan mereka, dari sekecil-kecil tuala tangan sehinggalah kasut, tali leher dan baju mengikut kehendak dan cita rasa pelanggan mereka. Pelanggan itu kemudiannya hanya perlu datang ke butik untuk bayar dan pulang dengan hati yang gembira.

Minyak wangi Bijan yang botol kristalnya dihasilkan oleh Baccarat Paris.

Selain busana lengkap, House of Bijan juga menghasilkan minyak wangi lelaki dan perempuan. Pada tahun 1979, sebuah minyak wangi eksklusif buat lelaki telah diperkenalkan oleh Bijan Pakzad dan telah dibotolkan didalam botol kristal unik rekaan Bijan. Botol kristal minyak wangi itu pula dibuat oleh Baccarat Paris, pembuat kristal tertua didunia yang pernah diupah Maharajah Gwalior dan Czar Nicolas II. Tidak lama kemudian, minyak wangi ekslusif klasik yang sesuai untuk lelaki dan perempuan pula dikeluarkan pada tahun 1987.

Pada tahun yang sama, The Frangrance Foundation telah menganugerahkan dua anugerah kepada House of Bijan kerana kualiti dan pembungkusan botol minyak wangi keluaran jenama ini yang hebat. Anugerah-anugerah yang diterima ini secara tidak langsung telah menaikkan lagi ‘status’ Bijan dimata pencinta fashion dan minyak wangi.

Tidak lama selepas itu, House of Bijan sekali lagi mengeluarkan minyak wangi yang diberi nama DNA, bersemperna nama anak-anak pengasas jenama ini iaitu Daniela, Nicolas dan Alexandra. Seperti produk sebelumnya, minyak wangi DNA juga menerima anugerah pilihan Stuben Clare bagi rekaan botol kaca yang terbaik.

House of Bijan juga pernah berkolaborasi dengan Michael Jordan, bekas pemain bola keranjang Amerika, bagi menghasilkan cologne bersama. Selain Michael Jordan, jenama ini juga sering membuat kolaborasi dengan jenama mewah lain seperti Bugatti Veyrin Motor Cars of Molsheim, France dan Rolls-Royce Motorcars of Goodwood, England.

Anak lelakinya, Nicolas Pakzad meneruskan legasi bapanya setelah kematian Bijan pada 2011.

Salah satu sebab lain jenama Bijan menjadi pilihan golongan elit ialah anugerah pencapaian yang diterima oleh jenama ini. Sejak daripada awal perasmian butik House of Bijan di Beverly Hills, ia telah menerima berpuluh-puluh pingat dan penghargaan daripada pelbagai pihak.

Pada tahun 1982 dan 1983, pengasas jenama ini telah menerima Anugerah Kehormatan daripada bandar Dallas, Texas dan Florence, Itali. Sepuluh tahun kemudian, Datuk Bandar Los Angeles Tom Bradley telah menganugerahkan Sijil Penghargaan buat Bijan atas sumbangan dan pencapainannya kepada bandar itu. Pada tahun 2009 pula, House of Bijan telah menerima pengiktirafan penghormatan oleh presiden pada ketika itu, George W. Bush. Pada tahun berikutnya pula, Bijan dan jenamanya telah menerima 4 anugerah atas hasil titik peluhnya dalam fashion dan pembangunan bandar Los Angeles.

Selepas kematiannya pada tahun 2011, beliau masih juga menerima Anugerah Usahawan terbaik pada tahun itu daripada Universiti Oxford.

Selain itu, bandar Beverly Hills, tempat Bijan mula berniaga, juga telah menjadikan 8 Mei sebagai Hari Bijan.

Untuk lihat sendiri butik House of Bijan dan barang rekaan mereka, boleh tonton video dibawah.


5 Kesesakan Jalan Raya Paling Teruk Pernah Berlaku di Dunia

Setiap kali pulang pada musim perayaan, akan kedengaran keluhan-keluhan pemandu negara kita yang terperangkap dalam kesesakan lalu lintas, khasnya mereka yang memandu ke negeri-negeri di pantai timur.

Durasi 12 jam dikatakan menjadi satu tempoh masa yang kebiasaannya perlu ditempuhi pemandu, menjadikan perjalanan panjang serta membosankan. Sekiranya kita merasakan 12 jam adalah satu tempoh yang sangat lama, bagaimana pula pengalaman orang lain di negara luar yang terpaksa menempuh perjalanan lebih lama.

Berikut adalah lima detik kesesakan lalu lintas mencapai tahap ekstrim terpanjang pernah direkodkan dalam sejarah, sehinggakan ada pemandu yang terpaksa bermalam bukan sehari, malahan berhari-hari di atas jalan raya.

Berdepan situasi sukar akibat cuaca yang buruk, pemandu-pemandu yang menghala ke Paris daripada Lyon terperangkap dalam kesesakan yang dianggarkan sepanjang 175km, satu rekod yang masih belum dipecah sehingga kini dengan pemandu terperangkap dalam jarak 2/3 perjalanan dari Lyon ke Paris.

Kesesakan ini berlaku disebabkan terlalu ramai warga Paris berkunjung ke pergunungan Alps bagi percutian dan pulang dalam waktu yang sama, ditambah lagi dengan cuaca yang teruk menyulitkan lagi keadaan. Ekoran tidak ada tempat lain untuk pergi berehat, ramai yang terpaksa duduk di dalam kereta selama 2 hari sebelum lalu lintas dapat disuraikan.

Ekoran runtuhnya tembok Berlin yang memisahkan kedua-dua belah Jerman, cuti sambutan Easter yang tiba menyebabkan warga kedua-dua kawasan merancang mahu menghabiskan cuti selepas dipisahkan sekian lama bersama saudara mara. Jalan yang menghubungkan kedua-dua kawasan sebelum itu secara puratanya mempunyai kapasiti setengah juta pengguna sehari.

Untuk sambutan tersebut, lebih 18 juta kenderaan membanjiri jalan raya menyukarkan kawalan dan operasi. Walaupun ramai tersangkut selama lebih 3 hari di atas jalan raya, semangat mereka menyeberangi tembok Berlin tetap tidak padam. Mereka gagah beratur sepanjang 48km dengan barisan menunggu untuk mengisi minyak lebih empat jam sebelum tiba peluang anda. (rujukan)

Berdepan salji yang mampu mencapai ketinggian lebih dua kaki di beberapa kawasan memaksa pihak berkuasa di beberapa daerah sepanjang jalan lebuhraya M10 yang menghubungkan Moscow dan St. Petersburg, menutup laluan keluar yang tidak boleh digunakan atas faktor keselamatan.

Terperangkap di tengah-tengah lebuhraya, pemandu terpaksa berkurung di dalam kereta cuba memanaskan badan dalam suhu yang cukup dingin, dengan sesetengah pemandu terpaksa meninggalkan saja kenderaan mereka dalam mencari sumber haba. Seramai 10,000 pemandu terperangkap selama lebih 3 hari berdepan cuaca yang cukup mencabar. (rujukan)

Kesesakan jalan ini bukanlah kesesakan jalan terpanjang di dunia, dengan trafik tersekat dalam jarak 100km 'sahaja.' Bagaimanapun, insiden ini akan terus diingati kerana memegang rekod sebagai insiden kesesakan jalan raya paling lama di dunia yang memakan masa 12 hari sebelum kesesakan dapat dilegakan.

Sebabnya? Jumlah kenderaan yang terlalu banyak. Ekoran ramai pemandu yang terpaksa bermalam berhari-hari lamanya, kes-kes rompakan berlaku melibatkan pemandu yang tersekat selain daripada kewujudan peniaga-peniaga segera yang memaksa pemandu membeli barangan makanan pada harga tak masuk akal. Ada banyak juga kenderaan tidak dapat bergerak selepas minyak mereka di dalam tangki dicuri semasa mereka nyenyak tidur, dilakukan individu tidak bertanggungjawab. (rujukan)

Perancangan mewujudkan festival muzik Woodstock buat julung kalinya mendapat sambutan yang di luar jangkaan, dengan setengah juta peminat muzik melakukan perjalanan ke Bethel - 10 kali ganda melebihi anggaran awal penganjur. Penganjur pula hanya mampu menyediakan 25 ribu tempat meletak kenderaan memaksa berpuluh ribu kenderaan beratur sepanjang jalan, mengakibatkan kesesakan sepanjang 100km berlaku.

Takut terlepas acara, pengunjung mengambil langkah meninggalkan saja kenderaan mereka di atas jalan lalu berjalan kaki beramai-ramai, bagi memastikan mereka dapat menyaksikan sendiri festival muzik tersebut. Ekoran kenderaan yang ditinggalkan menghalang laluan, penggunaan helikopter bagi membawa artis yang bakal beraksi terpaksa dilakukan.


10 bahan toksik paling bahaya di dunia

Toksik merupakan bahan kimia yang memberi kemudaratan atau menyebabkan kematian jika dikonsumsi, atau masuk ke dalam badan dalam jumlah yang cukup. Ketoksikan biasanya diukur di dalam bentuk mouse unit (MU), mewakili dos toksik yang membunuh 50% tikus (LD50) apabila terdedah kepada bahan toksik itu. Senarai di bawah merangkumi 10 bahan yang paling berbahaya dan membunuh untuk manusia yang mempunyai berat purata 90kg.

Walaupun adalah sangat susah untuk mencapai tahap membunuh dengan kafien yang terkandung di dalam kopi atau teh melainkan anda cuba untuk membunuh diri.  Terdapat juga kematian yang dilaporkan akibat dari terlebih dos pil caffeine. Biasanya secawan kopi yang kita minum mengandungi purata kafien sebanyak 95-200 mg.

Dengan hanya 2 gram kafien sahaja sudah cukup untuk membuatkan anda dimasukkan ke dalam hospital. Dalam kes lain dengan kelebihan dos yang lebih tinggi, gejala seperti disorientasi, psikosis dan juga rhabdomyolysis (kerosakan pada tisu otot) boleh terjadi.

Heroin adalah bahan separa sintetik berasaskan morphine, yang dihasilkan daripada tanaman poppy. Seperti mana candu yang lain, heroin digunakan samada sebagai ubat penahan sakit atau juga sebagai dadah rekriasi. Namun begitu bahan ini mempunyai potensi yang sangat tinggi untuk disalah gunakan.

Nama bahan ini diambil dari perkataan German iaitu “heroisch”, yang menggambarkan perasaan berani akibat efek penggunaannya.Pada asalnya ianya dihasilkan untuk merawat masalah batuk dan tidak mempunyai sebarang kesan sampingan. Kesan akibat lebihan dos bahan ini boleh menyebabkan keguguran, jangkitan hati, dan juga kematian.

Dendrotoxin dihasilkan oleh ular mamba hitam yang juga dikenali dengan "ular 7 langkah" kerana mangsa patukan ular ini biasanya tidak dapat bergerak lebih dari 7 langkah setelah dipatuk. Toksik dari bisa ular ini mendiami neurotransmisi dengan menyekat dorongan urat saraf dengan kata lain melumpuhkan saraf.

Mangsa gigitan ular mamba hitam akan mula merasakan seperti gigitan semut pada seluruh anggota badan dan lidah, dan hilang keupayaan untuk mengawal otot. Jika tidak dirawat dengan cepat mangsa akan merasakan kesakitan di bahagian dalam perut, kesesakan nafas, kejutan dan akhirnya lumpuh yang akhirnya boleh membawa kepada kematian.

Arsenik merupakan kandungan semulajadi di dalam kerak bumi dan merupakan bahan yang sangat bertoksik di dalam bentuk asalnya. Ia selalunya digunakan di dalam industri pembuatan aloi, kaca, kertas, besi dan pelbagai lagi. Ia juga terdapat di dalam rokok kerana pokok tembakau boleh menyerap bahan ini dari tanah.

Kesan dari arsenik ini boleh mengganggu kandungan di dalam sel tubuh untuk proses pemindahan tenaga. Keadaan ini boleh menyebabkan beberapa organ gagal berfungsi dan akhirnya membawa kepada maut. Walaupun arsenik boleh menyebabkan ketoksikan, namun ia juga memainkan peranan penting dalam merawat leukemia.

Sianida ini sangat popular digunakan semasa perang dunia kedua dan juga oleh perisik rahsia sebagai senjata membunuh yang pantas dan senyap. Fungsi sianida ialah membuatkan sel tidak dapat mengakses oksigen dan menghasilkan tenaga, ini akan menyebabkan serangan tiba-tiba, sesak nafas dan juga serangan jantung. Kematian boleh terjadi dalam hanya beberapa minit sahaja.

Pendedahan kepada toksik bahaya ini juga boleh terjadi akibat merokok, terhidu asap bahan bakaran plastik atau arang, mengkonsumsi tanaman atau air yang telah tercemar dan sebagainya. Biasanya mangsa akan mengalami berubahan warna pada kulit akibat sianida ini.

Bahan ini juga biasanya dipanggil tetrodox atau TTX, ialah sejenis bahan yang diketahui tiada penawarnya. Bahan ini paling banyak didapati pada ikan buntal berbanding haiwan lain. Namun begitu sesetengah spesis ikan buntal ini sedap rasanya dan ia merupakan hidangan terkenal di Jepun yang dinamakan fugu dan hanya chef yang mempunyai lesen sahaja boleh menyediakan hidangan ini.

Ia boleh menyebabkan peningkatan kadar denyutan jantung, kebas dan kelumpuhan otot di mana mangsa tidak dapat bergerak bergantung kepada kadar keracunan. Walaupun lumpuh mangsa akan berada di dalam keadaan sedar sehingga membawa kepada kematian. Kematian akibat tetrodotoxin ini biasanya terjadi setelah 20 minit sehingga 8 jam setelah terkena toksik ini.

Ricin adalah protein yang disejat dari biji pokok jarak dan Ia boleh dihasilkan menjadi serbuk atau cecair putih. Hanya dengan kuantiti yang sangat sedikit mampu membunuh manusia jika disuntik atau dihidu. keracunan dari ricin ini akan menyebabkan sel tidak dapat menghasilkan protein yang diperlukan oleh badan.

Episod pertama penggunaan bahan ini ialah pada tahun 1978, apabila seorang pembangkang Bulgaria iaitu Georgi Markov telah ditikam pada kaki mengunakan payung yang diubah kepada senjata di hadapan khalayak ramai di Jambatan Waterloo, London. Senjata itu telah diletakkan bahan yang mengandungi ricin dan menyebabkan Markov mati 4 hari kemudian.

Salah satu dari bahan berunsur besi yang paling bahaya ialah Dimethylmercury atau biasanya dipanggil Merkuri. Bahan ini ditemui sejak dari zaman dahulu lagi sekitar tahun 1500SM. Ianya terbukti membawa maut dengan hanya serapan serendah dos 0.1ml. Gejala dari keracunan merkuri ini bergantung kepada dos dan jenis antaranya ialah otot berasa kebas dan lemah, kesukaran bercakap atau melihat dan pelbagai lagi.

Toksik ini juga boleh meresap melalui sarung tangan getah dan masuk sehingga ke dalam kulit. Salah satu kes kematian akibat Mercury adalah seorang ahli kimia Karen Wetterhahn, di mana berbulan sebelum itu terjadi kemalangan kecil yang menyebabkan tumpahnya beberapa titik Mercury pada sarung tangan getah yang dipakainya.

Toksik yang sangat kuat boleh dijumpai pada sesetengah spesis katak, terutamanya katak dart dari kawasan Amerika Tengah dan Amerika Selatan. Kebiasaannya orang asli di sana menggunakan racun ini pada anak panah atau sumpit. Tergolong di dalam kategori neurotoxin di mana ia mangganggu sistem saraf mangsa dengan menyekat isyarat yang dihantar oleh otak kepada otot atau organ.

Toksik ini dikeluarkan oleh katak melalui cairan pada belakang badan dan telinganya apabila berasa terganggu, sakit atau cemas. Setakat ini belum ada penawar yang betul-betul membantu menangani keracunan batrachotoxin ini.

Walaupun Botox merupakan satu toksin yang paling merbahaya namun ia boleh digunakan bagi tujuan perubatan bagi masalah yang berkaitan dengan sistem saraf seperti stroke, multiple sclerosis, Parkinson dan cerebral palsy. Akan tetapi penggunaannya yang paling popular adalah di dalam bidang pembedahan kosmetik di mana ia membantu mencegah kulit berkedut dengan melumpuhkan otot pada muka supaya sentiasa tegang.

Kebiasaannya untuk sebarang prosedur perubatan,mereka hanya menggunakan sedikit sahaja bahan toksin ini kerana jika disuntik ke dalam saluran darah sebanyak 80 nanogram atau dihidu sebanyak 240 nanogram sahaja boleh membawa kepada kematian. Kesan daripada keracunan toksin ini membawa kepada kelumpuhan dan kemudian merebak kepada masalah pernafasan. Toksin ini 40 juta kali lebih berbahaya berbanding Cyanide.


10 Fakta Pelik Dan Menakjubkan Mengenai Iceland

Iceland yang dikenali sebagai "Land of Fire and Ice", sememangnya lain daripada yang lain. Malah, ada yang menggelarkannyaa sebagai "planet Iceland" merujuk kepada Iceland sebagi sebuah planet berbeza dengan Bumi disebabkan oleh keunikannya.

Terdapat terlalu banyak perkara yang berlaku di negara ini dari segi alam semula jadi dan budaya mereka yang sangat berbeza daripada mana-mana negara di dunia. iluminasi.com ingin kongsikan 10 fakta menakjubkan mengenai Iceland

Seluruh Iceland hanya mempunyai penduduk seramai 334,252, iaitu hampir 1 per 5 penduduk Kuala Lumpur. Jumlah penduduk yang kecil ini memenuhi negara pedalaman ini dan membuatkan ibu kotanya yang kecil terasa seperti luas.

Di Iceland, kadar jenayah adalah sangat rendah dan hampir tiada jenayah kekerasan. Negara ini tidak mempunyai tentera yang tetap (sepenuh masa) dan anggota polisnya tidak membawa senjata api.

Walaupun agak menakjubkan dan seolah-olah ajaib, Iceland adalah antara negara yang tidak mempunyai cawangan rangkaian restoran makanan segera paling popular di dunia iaitu McDonald's.

Anda boleh lihat restoran KFC di ibu kota Reykjavik namun lupakan Ayam Goreng McD atau Spicy Chicken McDeluxe kerana ia tidak wujud di negara ini.

Walaupun hampir sama dengan bahasa Denmark dan Norway, namun bahasa Iceland kekal sebagai bahasa yang sangat unik. Perkataan-perkataannya mempunyai terlalu banyak konsonan dan suku kata yang agak kabur.

Tidak seperti bahasa-bahasa lain yang berubah secara drastik setelah beberapa abad berlalu, bahaca Iceland masih kekal dekat dengan asal-usulanya.

Kitab Injil dari awal tahun 1500an (yang pertama dicetak di Iceland dan boleh diteui di muzium rakyat di Skogar) masih boleh dibaca dengan mudah oleh rakyat Iceland pada hari ini.

Semua sumber air panas di Iceland datang terus daripada air panas bawah tanah, yang menjadikannya sebagai sumber tenaga yang sangat mampan dan diperbaharui. Namun ia juga bermakna semua air panas berbau seperti sulfur atau belerang yang sangat kuat, menjadikannya berbau seperti telur busuk.

Bagi yang tak biasa, mungkin anda langsung tak dapat mandi disebabkan baunya. Juga, disebabkan semua air panas adalah geoterma, kepanasannya mampu membuatkan kulit anda melecur.

Majoriti daripada rakyat Iceland, iaitu lebih daripada 50% percaya terhadap kewujudan makhluk khayalan seperti elf dan troll.

Terdapat banyak cerita lucu dan lagenda tentang makhluk-makhluk ini dan mereka sehinggakan sanggup menangguhkan projek pembinaan jika tapak pembinaan tersebut dikatakan adalah tempat tinggal elf.

Batu-batu besar yang jatuh di ladang dikatakan sebagai troll yang beku, dan salah seorang penduduk tempatan memberitahu bau yang terdapat di Iceland bukanlah datang dari sulfur, tetapi bau air mandian troll yang busuk.

Disebabkan ia terletak di puncak bukit Mid-Atlantik, Iceland adalah negara yang sangat aktif secar geologi. Di sini, terdapat lebih daripada 125 pergunungan gunung berapi dan sebahagian besar daripadanya masih tersangat aktif.

Sebahagian daripadanya pula mampu "bangkit" dan menjadi aktif semula apabila negara ini semakin berubah dan berkembang. Iceland mengalami letusan gunung berapi kira-kira sekali dalam 4 tahun, namun beberapa tahun lepas berlaku satu letusan atau lebih pada setiap tahun.

Disebabkan oleh aktiviti yang berterusan ini, sebahagian besar Iceland diliputi oleh padang lava.

Iceland terbentuk oleh beberapa fenomena semulajadi yang sangat keras iaitu gunung berapi dan glasier. Kebanyakan kawasan di negara ini "diukir" oleh glasier yang bergerak perlahan, "mengunyah" tanah dan membina lembah. Malah, 11% daripada Iceland adalah ais.

Glasier bertanggungjawab untuk mengukir setiap yang ada di Iceland yang tidak dibentuk oleh magma dan gempa bumi, menjadikannya sebagai landskap yang lebih unik daripada negara lain.

Namun, bertentangan dengan kepercayaan popular, pokok sebenarnya tumbuh di Iceland. Walaubagaimanapun, apabila Viking tiba di wilayah ini, mereka menebang hampir kesemua pokok-pokok di situ.

Kini, penanaman semula sedang cuba dilakukan namun anda masih akan dapat melihat kekurangan hutan di negara ini apabila berpeluang melawat.

Iceland mungkin antara negara yang paling mesra alam di dunia. Disebabkan oleh seluruh negara pada dasarnya "hidup" dengan aktiviti gunung berapi, negara ini memanfaatkan tenaga hidro dan geoterma untuk menjana tenaga lebih daripada 80% kawasan di Iceland.

Ini bermakna Iceland menghasilkan tenaga elektrik menggunakan air panas untuk menanam sayuran dan menerangi hampir keseluruhan negara. Tersangat sedikit bahan api folil dibakar di sini dan juga terdapat beberapa hidrogen dipandu di sekitar Reykjavik.

Kebanyakan rumah mempunyai sistem pemanasan menggunakan air geoterma yang dipam daripada bawah tanah.

Terletak di Bulatan Arktik, Iceland mengalami musim sejuk dan musim panas yang sangat panjang, dengan hampir 24 jam kegelapan atau senja pada bulan Disember dan hampir 24 jam siang pada bulan Jun.

Ini bermakna pada musim panas, hampir tiada waktu malam dan hampir tiada waktu siang pada musim sejuk.

Disebabkan ini, Iceland adalah tempat yang paling baik untuk melihat kedua-dua fenomena "Northern Lights" dan "Midnight Sun" (matahari pada jam 12 tengah malam). Namun, kedua-dua fenomena ini boleh menjadi sukar untuk dilihat disebabkan oleh cuaca yang sentiasa berubah di negara ini.


10 Dinasti Dan Keturunan Diraja Paling Terkenal Di Dunia

Ramai di antara kita yang suka mendengar dan membaca kisah keluarga di raja namun banyak lagi yang mungkin kita belum ketahui. Tahukah anda satu keluarga diraja pernah memerintah keseluruhan benua? Atau tahukah anda ada keluarga diraja yang mendakwa mereka disebut di dalam kitab injil?

Pelbagai kisah menarik di sebalik bagaimana sesetengah keluarga ini meluaskan kekuasaan mereka dan tidak kurang juga legasi ratusan tahun yang hancur akibat pemberontakan hanya dalam masa yang singkat. Mari kita kenali 10 keluarga diraja paling terkenal di dunia.

Jika dibandingkan dengan sesetengah dinasti lain, keluarga diraja ini boleh dianggap pendatang baru kerana hanya berusia 101 tahun. Namun keluarga ini mempunyai populariti dan kuasa yang besar dan sepertimana sejarah yang sering tercatat,  kemungkinan pemerintahan mereka akan berakhir tidak lama lagi.

Ketua kepada keluarga ini ialah Ratu Elizabeth II yang juga ditabal sebagai Ratu Britain. Datuk kepada Ratu Britain sekarang iaitu George V yang mengasaskan pertubuhan keluarga ini pada tahun 1917 yang sebelum ini berasal dari keturunan German House of Saxe-Coburg.

30 tahun kebelakangan ini pelbagai kontroversi melanda keluarga ini di mana putera rajanya bercerai, menantu kepada Ratu mengalami kemalangan maut bersama kekasih gelapnya, Ratu dikritik kerana kurang prihatin dan pelbagai lagi. Namun pada abad ke-21 ini populariti keluarga ini semakin melonjak naik. Ini dibuktikan apabila perkahwinan cucu kepada Ratu Elizabeth II mendapat rekod perkahwinan paling ditonton di seluruh dunia.

Zuriat sebagai pewaris adalah sangat penting kepada keluarga diraja, itulah yang dipelajari oleh isteri-isteri Henry VIII yang diceraikan atau dipancung akibat gagal memberikan zuriat. Dinasti Tudor yang berasal dari Wales ini dan diasakan oleh Henry II merupakan salah satu dinasti yang pendek iaitu sepanjang 118 tahun namun sangat berkuasa pada zaman kegemilangannya.

Pelbagai perubahan dari segi kebudayaan yang berlaku dan yang paling terkenal ialah Reformasi Henry yang memutuskan hubungan dengan pihak Gereja Rom kerana ingin menceraikan isterinya Catherine yang tidak boleh dilakukan mengikut undang-undang gereja Katolik Rome. Pada era Tudor ini juga mereka sangat terkenal dengan karya seni dan juga ekspidisi penjelajahan ke seluruh dunia. Begitu banyak kejayaan yang dikecapi semasa pemerintahan dinasti ini.

Kadang kala untuk mendapatkan kuasa, anda perlulah sedikit berhati kering. Namun bagi Mohammed Khan Qajar of Persia (kini Iran), dia bukan sahaja sedikit kejam namun hampir menyebabkan sebahagian besar populasi Persia terkorban atau cedera di dalam misinya untuk menjadi lelaki yang paling berkuasa. Segalanya berhasil apabila dia diangkat menjadi Shah of Persia atau Raja Parsi pada tahun 1796.

Akan tetapi pemerintahannya tidak bertahan lama apabila dia dibunuh oleh pembunuh upahan setahun kemudian. Dinastinya walau bagaimanapun bertahan sehingga 128 tahun lamanya walaupun telah kalah kepada Russia dan terpaksa menyerahkan sebahagian besar tanah jajahan mereka.

Pada tahun 1848, tahta telah diambil alih oleh cicit saudara pengasasnya iaitu Naser al-Din Shah (gambar) yang merupakan seorang pemimpin Qajar yang berjaya. Dia menubuhkan banyak universiti dan meningkatkan kebudayaan Parsi pada ketika itu. Namun ianya tidak bertahan lama apabila pemerintahan dinasti Qajar berakhir pada tahun 1925 setelah digulingkan oleh Reza Khan.

Dinasti Ming merupakan salah satu dinasti yang paling terkenal di dalam sejarah negara China namun hanya bertahan selama 276 tahun sahaja. Diasaskan pada 1368 oleh Maharaja Hongwu, ia merupakan salah satu dinasti yang paling berkuasa, dengan lebih sejuta anggota tentera. Bukan itu sahaja, Dinasti Ming ini juga bertanggungjawab dalam meningkatkan perkembangan China di dalam penulisan, sastera dan juga kesenian.

Pada dinasti ini juga lahir 4 orang yang sangat terkenal di dalam sejarah China iaitu Shen Zhou, Tang Yin, Wen Zhengming and Qui Ying yang digelar The Four Master. Akan tetapi perkara baik selalunya tidak akan bertahan lama. Pada tahun 1644 semasa pemerintahan dinasti ini sedang melemah akibat perang dan kejatuhan ekonomi, terjadi satu pemberontakan di mana Maharaja Chongzhen membunuh diri apabila dikepung di istananya. Maka berakhirlah dinasti yang paling terkenal di China ini.

Kebanyakan dinasti berakhir dengan sendirinya namun bagi dinasti Romanov di Russia, mereka digulingkan dengan kejam dan setiap keturunan atau pertalian darah mereka akan dikesan dan dibunuh. Namun khabar angin mengatakan bahawa seorang keturunan ini telah terselamat. Keluarga Tsar ini menjadi sangat dibenci ketika abad ke-20 apabila mereka hidup dalam kemewahan yang melampau sedangkan rakyat sedang menderita akibat perang dan kebuluran.

Dinasti Romanov merupakan dinasti yang kedua memerintah Russia setelah Dinasti Rurik. Bermula pada tahun 1613 dan berakhir pada 1917 semasa pemerintahan Tsar Nicholas II setelah dia digulingkan oleh Lenin dan parti Bolshevik yang berfahaman komunis ketika itu. Kesemua ahli keluarga diraja yang ditangkap dibawa ke Yekaterinburg dan kemudian ditembak mati.

Walaupun khabar angin yang mengatakan salah seorang puteri raja iaitu Anastasia terselamat namun tiada bukti kukuh yang ditemukan dan dipercayai kesemuanya mati pada dibunuh pada 1918, setelah 305 tahun memerintah Russia.

Dinasti ini mengambil nama mereka sempena nama lagenda Poland iaitu Piast the Wheelwright. Tidak dapat dipastikan samada lagenda Piast ini benar-benar wujud atau tidak atau ia hanya sekadar kiasan kepada watak yang lain. Namun begitu beberapa orang raja Poland mendakwa mereka adalah dari keturunan ini akan tetapi sepanjang dinasti ini tiada siapa pun yang menggunakan nama Piast ini.

Ia ditubuhkan oleh Putera Miesko I pada tahun 960 dan bertahan sehingga 1370 setelah kematian Casimir III the Great. Semasa pemerintahan dinasti Piast ini Poland sentiasa dalam keadaan berjaga-jaga dan bertahan akibat desakan dari Empayar Roman yang ingin memasuki sempadan negara ini. Akan tetapi di atas desakan beberapa negara lain yang cuba menjajah sejak 1000 tahun lamanya akhirnya jajahan Poland telah pecah kepada beberapa bahagian kecil.

Dinasti Braganza ini mempunyai rekod iaitu bukan sahaja memerintah Portugal malah juga Brazil. House of Braganza ini ditubuhkan pada 1442 oleh Afonzo yang ketika itu diberi darjat kebesaran oleh Raja Portugis yang juga merupakan anak saudaranya sendiri. 200 tahun kemudian keluarga ini semakin mendapat pengaruh dan berkuasa di Portugal dengan pertabalan baru Raja João IV.

Pada tahun 1815, satu pertubuhan empayar baru melibat Portugal, Brazil, dan Algarves dijalinkan dengan menjadikan keluarga Braganza sebagai penerajunya. Namun empayar ini hanya bertahan selama 10 tahun sahaja apabila Brazil menggulingkan Maharaja Pedro I yang juga Raja Portugal ketika itu.

Akan tetapi keluarga ini tetap memerintah sehinggalah kedua-dua negara ini mengishtiharkan mereka sebagai negara Republik pada tahun 1889 bagi Brazil dan Portugal pada tahun 1910. Braganza telah berkuasa selama 468 tahun lamanya sebelum berakhir.

Kebanyakan keluarga diraja berlainan nagara dihubungkan dengan perkahwinan, ditambah pula dengan calon diraja yang terhad dan seringkali dijodohkan dengan yang setaraf. Akan tetapi Keluarga Hapsburgs mengamalkan sistem perkahwinan sesama sendiri bagi menjaga keturunan dan susur galur keluarga ini. Mereka mendominasi Eropah semenjak dari Middle Ages sehinggalah kurun ke-18, dengan menduduki takhta pemerintahan dari Portugal hingga ke Poland.

Pemerintah Hapsburg yang pertama ialah Rudolph I of Germany, yang mengambil alih takhta pada 1273 dan kemudian menambah pemerintah Austria 3 tahun kemudian. Keturunannya memerintah Austria, Germany dan Bohemia (kini Czech Republik) selama 2 abad lamanya sebelum bergabung dengan keluarga diraja Sepanyol melalui perkahwinan Philip the Handsome dengan Joanna of Castile (juga dikenali dengan Joanna si Gila). Keturunan Hapsburg memerintah kebanyakan negara Eropah sehinggalah keturunan itu berakhir pada tahun 1780.

Tempoh masa pemerintahan dua dinasti terakhir di dalam senarai ini akan melonjak naik secara drastiknya. Kedua dinasti ini mendakwa mereka wujud sejak sebelum kelahiran Jesus lagi. Di tempat ke dua ialah Dinasti Imperial Jepun yang sangat mengagumkan dunia dan masih berterusan sehingga kini. Ianya ditubuhkan oleh Maharaja Jimmu pada 660SM lagi. Masih lagi diperdebatkan tentang tempoh masa pemerintahan keluarga ini namun terdapat bukti bahawa 25 maharaja yang awal mempunyai pertalian darah. Sehingga kini keturunan ini masih berterusan dengan maharaja Akihito sebagai pewaris terkini. Kini usia keturunan diraja ini sudah pun mencecah 2678 tahun lamanya.

Susur galur keturunan ini lebih mengagumkan di antara semua. Keturunan dari Ethiopia ini mendakwa mereka adalah keturunan Solomon of Israel (Nabi Sulaiman) anak kepada King David (Nabi Daud) dan merupakan keturunan yang sama Jesus (Nabi Isa) dilahirkan. Melalui perkahwinan dengan Ratu Sheba (Ratu Balqis) keturunan ini mendakwa telah wujud sejak dari tahun 950SM lagi dan bertahan sehingga kematian maharaja Ethiopia terakhir iaitu Haile Selassie pada tahun 1975. Walaupun masih lagi terdapat keturunan diraja di Ethiopia namun Dinasti Solomonic ini berakhir setelah memerintah selama hampir 3000 tahun lamanya (jumlah yang tepat ialah 2924 tahun).


Ini Cara Kreatif Negara Sweden Menukar Sampah Kepada Tenaga Elektrik

Secara purata, kira-kira 2 bilion tan sampah-sarap akan berakhir di pusat pelupusan sampah di seluruh dunia. Ini merupakan satu jumlah yang banyak dan sekiranya sampah-sarap ini disusun, ia mampu mengelilingi bumi sebanyak 24 kali. Apakah tiada solusi bagi mengurangkan jumlah sampah-sarap ini?

Di Malaysia, program kitar semula masih kurang dan majoriti sampah sarap ini akan berakhir di pusat pelupusan sampah. Ini merupakan satu pembaziran kerana kos pelupusan sampah yang tinggi. Malah, ianya merupakan satu kerugian kerana sebenarnya sampah-sarap jika diuruskan dengan bijak boleh dimanfaatkan untuk tujuan lain.

Sejak kebelakangan ini, ramai pihak terutamanya negara-negara di Eropah memuji usaha Sweden dalam menangani masalah sampah sarap ini. Malah, statistik juga menunjukkan kurang 1% daripada sampah di Sweden yang dihantar ke pusat pelupusan sampah. Apakah rahsianya?

Di Sweden, program kitar semulanya sangat efisyen. Maka, tidak hairanlah kira-kira separuh daripada sampah-sarapnya berjaya dikitar semula. Bagi memastikan program ini berjaya, setiap penduduk hendaklah mengasingkan sampah yang boleh dikitar semula seperti kertas, kaca, besi dan lain-lain daripada sampah yang tidak boleh dikitar semula. Selain itu, sisa-sisa makanan juga diasingkan dan dikompos untuk menghasilkan baja atau biogas.

Bagi memudahkan penduduk mengitar semula barang, banyak pusat pengumpulan kitar semula juga diwujudkan bagi memudahkan penduduk menghantar barangan yang boleh dikitar semula. Di pusat pengumpulan sampah juga, mesin-mesin khas yang canggih digunakan dan berupaya mengasingkan sampah berdasarkan jenisnya seperti kertas, besi, plastik dan lain-lain.

selepas proses penyaringan sampah yang boleh dikitar semula, sampah-sampah yang tidak boleh dikitar semula akan diangkut ke kilang pemprosesan WTE. Selain itu, sampah-sampah yang tidak boleh dikitar semula semula seperti barangan elektronik, televisyen terpakai, mentol lampu, bateri dan seumpama dengannya yang tidak boleh dilupuskan begitu sahaja kerana kandungan kimia yang ada padanya juga akan diuruskan dengan sebaiknya.

Di Malaysia, program kitar semula masih tidak begitu efisyen dan boleh dikatakan sekadar hangat-hangat tahi ayam. Kewujudan tong sampah pelbagai warna bagi memudahkan pengasingan sampah juga tersangat kurang. Malah, hanya beberapa sahaja kawasan perumahan yang mewajibkan pengasingan semula sampah-sarap yang dikutip oleh lori sampah setiap minggu.

Jika 50% sampah dikitar semula di Sweden, apakah pula yang dilakukan terhadap sampah sarap yang tidak boleh dikitar semula? Di kebanyakan negara termasuk Malaysia, sampah-sarap ini akan dihantar terus ke pusat pelupusan sampah. Menariknya di Sweden, mereka membakar sampah-sarap ini untuk menghasilkan tenaga elektrik.

Melalui program yang dikenali sebagai Waste To Energy (WTE) ini, sampah-sarap yang tidak boleh dikitar semula ini akan dihantar ke kilang khas yang memprosesnya untuk menghasilkan tenaga baru. Sampah-sarap ini akan dibakar di insinerator dan penggunaan sampah-sarap ini sebagai bahan bakar utama sebenarnya menguntungkan kerana ianya sangat murah.

Apabila sampah ini dibakar di insinerator, ianya akan menghasilkan wap yang akan menggerakan turbin penjana elektrik, seterusnya menghasilkan tenaga elektrik. Tenaga elektrik yang dijana oleh kilang-kilang WTE ini dikatakan mampu membekalkan 950,000 rumah tenaga haba dan 260,000 rumah dengan tenaga elektrik.

Selepas proses ini, barang-barang yang tidak dapat dilupuskan melalui proses ini seperti besi kemudiannya akan diasingkan dan dikitar semula. Porselin dan jubin pula akan dihancurkan dan digunakan semula sebagai bahan asas untuk membuat jalan raya.

Dari tahun ke tahun, Sweden sentiasa menambah baik sistem pembakaran sampah bagi penghasilan tenaga ini. Malah akibat kekurangan sumber sampah-sarap di sana, mereka terpaksa pula mengimport sampah daripada negara luar. Mungkin kedengaran pelik apabila sesebuah negara mengimport sampah dari negara lain tetapi itulah realitinya.

Pada tahun 2014 sahaja, Sweden telah mengimport 2.3 juta tan sampah daripada luar negara antaranya daripada UK, Ireland, Itali dan Norway. Menariknya, penjualan sampah kepada Sweden ini sebenarnya mewujudkan situasi menang-menang antara kedua-dua negara. Negara-negara ini mengeksport sampah sarap ke Sweden kerana kos penghantaran sampah sarap ke Sweden jauh lebih murah daripada pembayaran cukai untuk melupuskan sampah di pusat pengumpulan sampah.

Penjualan sampah ke Sweden ini juga sebenarnya sangat menguntungkan. Secara purata, setiap tan sampah dijual pada harga sekitar $43. Oleh itu, bagi sampah sebanyak 2.3 juta tan, ianya akan menjana pendapatan hampir $100 juta kepada negara-negara ini.

Walau bagaimanapun, bukan semua pihak bersetuju 100% dengan cara Sweden menguruskan sampah mereka. Bagi pencinta alam sekitar, proses pembakaran sampah sarap di insinerator ini dikhuatiri mencemarkan udara dengan pelepasan bahan tercemar seperti bahan logam berat ke udara.

Bagi memastikan perkara ini diatasi, sistem pembakaran insinerator sentiasa ditambah baik bagi memastikannya dapat melakukan pembakaran dengan lebih efisyen. Topik pembakaran sampah untuk menghasilkan tenaga mungkin tidak begitu kontroversi di Sweden tetapi di negara lain seperti Amerika Syarikat, ianya sentiasa menimbulkan perdebatan dan penentangan terutamanya daripada golongan pejuang alam sekitar.


5 Pemimpin Negara Dunia Yang Meninggal Dunia Dalam Keadaan Menyedihkan

Ada pepatah mengatakan - untuk mengetahui kekuatan sebenar seorang lelaki, jangan dinilai bagaimana dia menghadapi kesusahan tetapi nilailah dia semasa dia berkuasa.

Pepatah itu ada kebenarannya, kerana kuasa yang dimiliki mampu membuatkan sesiapa lupa diri. Kuasa yang memakan diri jugamencipta musuh yang tidak disedari wujud dan itulah nasib yang menimpa ramai pemimpin dunia masakini.

Berikut adalah 5 insiden kematian melibatkan lima orang pemimpin dunia yang berakhir dengan cara sungguh sadis, membuktikan manusia mampu hilang akal fikiran sehingga hanya mahu mengejar balasan terhadap sesuatu perbuatan.

Seorang pemimpin aliran komunis, Ceausescu memerintah Romania dalam satu tempoh yang agak panjang daripada tahun 1965 sehinggalah dia digulingkan melalui revolusi tahun 1989.

Revolusi itu bermula  satu tunjuk perasaan anti kerajaan pada bulan Disember 1989 di Timisoara, mendesak Ceausescu mengeluarkan arahan kepada tentera untuk menembak mereka yang membantah.

5 hari berikutnya pada 22 Disember 1989, pihak tentera Romania berpaling tadah mula menyokong gerakan tunjuk perasaan yang timbul, setelah melihat kekejaman yang diarahkan sendiri kerajaan Ceausescu.

Tiga hari kemudian, dalam cubaan untuk melarikan diri bersama isterinya menggunakan helikopter selepas dikepung penunjuk perasaan -  Ceausescu ditangkap oleh pihak tentera.

Dia terus dibicarakan dan dihukum atas kesalahan menyeleweng dan mengarahkan pembunuhan beramai-ramai, berdepan hukuman ditembak mati oleh pasukan penembak.

Serentak dengan sambutan hari Krismas, Ceausescu dan isterinya memilih untuk ditembak bersama-sama. Mereka berdua diarah berdiri di hadapan sebuah dinding dengan tangan terikat, ditembak sekumpulan penembak mati seramai 3 orang.

Kesemua penembak yang dipilih hanya diberitahu tugasan mereka adalah untuk menembak mati bekas pemimpin negara mereka pada saat-saat akhir, tanpa tiada pilihan lain diberikan.

Muammar Gadhafi adalah antara pemimpin paling lama berkuasa di dunia setelah berjaya mengambil alih pemerintahan Libya sejak tahun 1969.

Berdepan tekanan antarabangsa melalui pencerobohan NATO serta kebangkitan rakyat Libya yang mahu membebaskan diri mereka daripada pemerintahan Muammar, beliau melarikan diri tanpa berjaya dikesan berbulan lamanya diburu pihak pemberontak.

Dalam satu cubaan melarikan diri bersama konvoi beliau selepas tempat asalnya Sirte jatuh ke tangan musuh, konvoi Muammar ditembak tentera NATO menyebabkan dia terpaksa melarikan diri dengan berjalan kaki.

Cuba menyembunyikan diri, Muammar menyorok di dalam sebuah saluran longkang namun kedudukan beliau berjaya dikenalpasti lalu ditangkap orang ramai yang ketika itu mengamuk dahagakan darah.

Muammar diseret, dipukul dan dibelasah. Banyak rakaman amatur memaparkan Muammar merayu kepada orang ramai supaya jangan mengapa-apakan dia.

Rayuannya itu tidak diendahkan, sebelum individu-individu tidak dikenali menembaknya dikepala serta mencucuk duburnya dengan bayonet yang menyebabkan kematian beliau.

Selepas pembunuhan itu mayatnya dipamerkan bersama dua orang lagi sekutu beliau di bilik mayat bagi tatapan rakyat Libya buat kali terakhir, sebelum disemadikan dengan sempurna.

Kisah Aldo Moro merupakan salah satu sejarah paling tragis yang pernah berlaku di Itali.

Moro adalah seorang ahli politik dari parti Christian Democracy memegang jawatan Perdana Menteri Itali selama dua penggal daripada 1963 hingga 1968 dan sekali lagi pada 1974 hingga 1976.

Selepas menamatkan penggal keduanya, Moro terus memegang jawatan Presiden parti yang ketika itu masih memegang kuasa majoriti Parlimen Itali.

Moro dilihat sebagai penghalang utama kepada usaha parti Komunis Itali memegang kuasa atas usaha Moro mahu mewujudkan kerjasama di antara partinya dan parti Komunis Itali.

Pada 16 Mac 1978, Moro diculik semasa dalam perjalanan di Rom bersama dua orang pengawal peribadi, beserta 3 pegawai polis yang menyusul kenderaan beliau. Ketika itu mereka dalam perjalanan untuk menyertai sidang tergempar Parlimen Itali.

Pihak penculiknya kumpulan militan pro komunis yang dikenali dengan nama Red Brigades menuntut pembebasan 13 orang ahli mereka yang ditahan di Turin, sebagai syarat pembebasan Moro.

Walaupun begitu kerajaan Itali menolak permintaan tersebut sebelum badan Moro dijumpai tidak bernyawa dalam sebuah kereta di tepi jalan di Rom, selepas ditembak  di bahagian dada.

Lebih dikenali dengan nama JFK, beliau adalah Presiden Amerika Syarikat yang ke 35 memegang jawatan tersebut pada Januari 1961 sehinggalah hari dia ditembak mati pada November 1963.

JFK mati ditembak seorang pesara tentera Amerika Syarikat yang terpengaruh dengan ideologi Karl Marx bernama Lee Harvey Oswald. Oswald berjaya ditahan lebih sejam selepas insiden itu berlaku. Semasa kejadian, JFK sedang dalam perjalanan ke Texas yang ketika itu berhadapan krisis politik.

Lawatan beliau ke Texas digembar-gemburkan kepada media, termasuklah laluan perarakan yang akan dilaluinya setelah tiba di Texas. Pendedahan ini membuka jendela kepada Oswald merancang dengan teliti perancangannya.

Semasa melalui perarakan disaksikan orang ramai yang berdiri di tepi jalan bagi melihat sendiri JFK, tiga tembakan kedengaran tanpa menimbulkan suasana panik kepada hadirin.

Hanya selepas satu tembakan tepat kepada kepala JFK yang menyebabkan kepalanya berkecai, barulah mereka yang berada di dalam kereta tidak berbumbung itu menyedari mereka sedang diserang pihak yang tidak diketahui kedudukannya.

Oswald cuba melarikan diri berjaya ditahan selepas membunuh seorang lagi pegawai polis ketika polis tersebut cuba menahannya.

Dua hari selepas insiden pembunuhan itu, Oswald mati ditembak ketika diiringi keluar semasa dibawa keluar daripada balai polis untuk dipindahkan ke penjara oleh seorang lelaki bernama Jack Ruby.

Insiden tersebut secara tidak sengaja disiarkan langsung dalam saluran televisyen di Amerika Syarikat.

Pemimpin kepada parti National Fascist Party Itali, Mussolini adalah bekas Perdana Menteri Itali pada tahun 1922 sehingga tahun 1943.

Di bawah pemerintahannya, Itali mengamalkan pemerintahan berbentuk diktator dengan Mussolini memegang kuasa sepenuhnya terhadap dasar-dasar kerajaan.

Namun kegagalan pemerintahan beliau dalam perang dunia kedua menyebabkan Mussolini dijatuhkan melalui arahan Raja Itali ketika itu, Raja Victor Emmanuel III mengakibatkan Mussolini ditahan.

Mendapat bantuan kerajaan Jerman menerusi Adolf Hitler, Mussolini sempat diselamatkan memulakan sebuah parti baru di bahagian utara Itali bernama Repubblica Sociale Italiana pada 1943.

Bagaimanapun, parti baru ini tidak bertahan lama. Hilang kuasa, Mussolini dan perempuan simpanan beliau, Claretta Petacci cuba melarikan ke Switzerland namun berjaya ditangkap kumpulan penentang beliau.

Selepas dikurung beberapa hari dua orang pegawai tentera bernama Walter Audisio dan Aldo Lampredi mendapat tanggungjawab untuk mengambil Mussolini serta Petracci daripada tahanan di sebuah kawasan bernama Dongo.

Kedua-duanya diarahkan berdiri di hadapan dinding sebelum ditembak mati di sebuah kawasan bernama Giulino di Mezzegra tanggal 28 April, sebelum mayat kedua-duanya dibawa dengan van ke Milan untuk dipamerkan pada orang ramai.

Tubuh Mussolini dan Petacci beserta beberapa orang pengikut setia Mussolini digantung terbalik di bumbung sebuah stesen minyak, membolehkan orang ramai bebas untuk melakukan apa saja yang mereka mahukan kepada tubuh-tubuh yang tidak lagi bernyawa itu.


Pentingnya Suntikan Corticosteroids Kurangkan Risiko Bayi Pramatang

Penulisan ini ditulis oleh Dr. Muhammad Izzat Abdul Razak, Pegawai Perubatan Obstetrik & Ginekologi, di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

"Aduh, sakitnya cucuk ubat matangkan peparu bayi ni doktor. Kalau tak cucuk takpe ke doktor?" ujar Amy sambil mengosok-gosok lengannya. Matanya bergenang menahan kesakitan”

Corticosteroid adalah sejenis ubat yang diberikan kepada ibu hamil, jika dia itu dijangka akan melahirkan bayi pramatang/ tak cukup bulan. Ubat ini diberikan secara suntikan pada otot, sama ada pada peha, lengan atau pada punggung. Ianya diberikan melalui 2 dos atau ada yang memberikan sebanyak 4 dos dalam tempoh 24 – 48 jam

Sudah bertahun-tahun lamanya ubat ini digunakan dan diberikan kepada ibu yang dijangkakan akan melahirkan bayi pramatang, meningkatkan peluang bayi pramatang hidup selepas dilahirkan.

Selain itu, ianya mengurangkan risiko bayi pramatang mendapat komplikasi serius seperti masalah pernafasan (disebabkan peparu bayi masih tidak matang), pendarahan di dalam otak, jangkitan kuman yang serius ataupun masalah pada salur pencernaan.

Suntikan sebanyak 2 atau 4 kali dianggap selamat untuk ibu dan bayi. Lebih banyak kajian diperlukan untuk mangatakan suntikan lebih daripada itu adalah selamat.

Suntikan diberikan pada minggu kehamilan ke 24 dan 34 minggu 6 hari. Jika anda akan menjalani pembedahan elektif, suntikan corticosteroid amatlah digalakkan jika pembedahan itu akan berlangsung pada 35 hinggga 38 minggu 6 hari kehamilan.

Suntikan corticosteroid boleh diberikan sebelum 24 minggu kehamilan, tetapi bukti corticosteroid dapat membantu bayi seawal ini masih lagi tidak jelas, pakar perunding akan berbincang dengan anda terlebih dahulu.

Suntikan corticosteroid ini membantu jika dos terakhir diberikan antara tempoh 24 jam sehingga 1 minggu sebelum bayi dilahirkan. Ada juga kebaikan sekiranya bayi dilahirkan dalam tempoh 24 jam dari dos yang pertama.

Anda akan dinasihatkan untuk menerima suntikan ini jika anda berpotensi untuk melahirkan bayi pramatang, sebelum 35 minggu kehamilan. Ini termasuklah :

Kelahiran pramatang ini tak boleh disekat-sekat walaupun doktor guna pelbagai ubat untuk hentikan proses bersalin.

Apa yang boleh dibuat, bantu mempersiapkan bayi pramatang yg bakal lahir untuk matangkan peparunya agar kurang komplikasi berkaitan dengan kelahiran pramatang

Manusia hanya merancang, Allah yang menentukan segala-galanya. Ini ikhtiar kita